
TRIUNGHI AL TENSIUNILOR REGIONALE:
RUSIA-UCRAINA-REPUBLICA MOLDOVA
Strategia lui Vladimir Putin în Ucraina, “în trei paşi”


În cazul Ucrainei, strategia lui Vladimir Putin este foarte asemănătoare  cu tactica adoptată în 2008, în cazul războiului-fulger din Georgia, au apreciat doi analişti lituanieni în The Moscow Times. Potrivit opiniei exprimate, este vorba despre trei paşi. În faza iniţială, Rusia foloseşte forţa militară pentru a-şi atinge obiective strategice, ignorând reacţia internaţională. Apoi, calmează spiritele şi revine la "afaceri ca de obicei" cu celelalte ţări, subliniind asupra nevoii de a evita orice alte pagube reciproce. Din această perspectivă, decizia Parlamentului de anulare a autorizaţiei de a invada Ucraina, la solicitarea lui Putin, nu reprezintă  un pas real către pace, subliniază analiştii. În schimb, ea face parte din strategia prin care Rusia caută să creeze un "arc de instabilitate" în fostele republici sovietice, alimentând conflicte îngheţate şi revolte interne.

Principala aspiraţie a Kremlinului este să remodeleze actuala arhitectură a securităţii Europei şi să oblige Occidentul să recunoască spaţiul postsovietic drept sferă de influenţă a Rusiei, precizează cei doi analişti, adăugând că Moscova doreşte, totodată, să fie recunoscută ca deţinătoarea unui vot de veto, având ultimul cuvânt referitor la fiecare ţară din regiune. 


Vladimir Putin este încrezător că strategia aplicată în Georgia poate fi repetată în Ucraina, iar doi dintre cei trei paşi ai acesteia au fost deja făcuţi. Primul a fost anexarea Crimeei în pofida condamnărilor la nivel internaţional - Kremlinul atingându-şi astfel scopul de a îndepărta Ucraina de NATO. În prezent, Vladimir Putin caută o "dezescaladare" a conflictului, “revocându-şi mandatul de a invada estul Ucrainei pe care şi l-a acordat singur şi exprimându-şi susţinerrea faţă de planul de pace al lui Poroşenko”
. Ultimul pas este cel mai important, subliniază analiştii, întrebându-se dacă Rusia va fi capabilă să convingă Occidentul că o continuare a conflictului va conduce la provocarea unor pagube reciproce şi mai mari. Potrivit opiniei lor, este necesar ca Occidentul să-şi normalizeze relaţiile cu Rusia, dar numai după ce-şi consolidează în mod semnificativ poziţia. Analiştii critică incapacitatea Uniunii Europene de a vorbi pe o singură voce în cazul crizei din Ucraina, considerând că linia roşie ar trebui să fie revenirea la "afaceri ca de obicei" în relaţiile UE-Rusia.
Se pledează cauza extinderii NATO în Europa de Est. Sunt considerate priorităţi aderarea Georgiei, consolidarea securităţii în Europa Centrală şi de Est, înfiinţarea unor baze militare în regiune, reconsiderarea angajamentelor militare care consolidează capacităţile Rusiei - denunţându-se decizia Franţei de a vinde nave militare de tip Mistral şi de a forma 400 de specialişti ruşi - şi reducerea dependenţei energetice a europenilor faţă de Moscova. Măsurile vor contribui la “consolidarea poziţiei UE în faţa Rusiei” şi vor "împiedica situaţia în care Ucraina ar putea deveni o altă Georgie"
. 
Potrivit Moscovei, Ucraina a anexat Crimeea în 1991
Preşedintele Dumei - Camera inferioară a Parlamentului Rusiei, Serghei Narîşkin, a acuzat Ucraina de anexarea peninsulei Crimeea în urmă cu 23 de ani, în contextul destrămării URSS. “Atunci, în 1991, a fost realizată anexarea Crimeei de către Ucraina. E adevărat, a fost una paşnica, dar a fost o anexare”. Situaţia “a devenit, din păcate, posibilă din cauza atitudinii iresponsabile a unor oameni politici ruşi”, deşi “în ianuarie 1991 a existat un referendum în Crimeea care contesta transferarea regiunii Ucrainei, 93% dintre alegători pronunţându-se în acest sens, în condiţiile în care prezenţa la urne a fost de 81%”
 a afirmat Serghei Nariskin în faţa deputaţilor ruşi.
Regiune cu populaţie majoritar rusofonă, Crimeea a fost ataşata la Ucraina în 1954, în perioada URSS, la iniţiativa secretarului general, din epocă, al PCUS, Nikita Hrusciov. După căderea URSS, Crimeea a rămas in componenţa Ucrainei cu statut de republică autonomă. În 16 martie 2014, Crimeea şi-a autoproclamat independenţa faţă de Ucraina. Printr-un referendum considerat ilegal de Occident, peste 96% dintre alegători s-au pronunţat în favoarea alipirii la Rusia. 

Autoproclamata “Republică Lugansk” cere să fie recunoscută 
Insurgentii autoproclamatei „Republici Lugansk”, pe teritoriul Ucrainei, au cerut să le fie recunoscută independenţa de către regimul de la Tiraspol. Solicitarea a fost transmisă către mai multe administraţii, printre care: Rusia, Belarus, China, Armenia, Siria, Serbia, Venezuela, Cuba, Nicaragua. 
Pentru moment, separatiştii de la Tiraspol nu au dat curs solicitării. Potrivit unor opinii, nu se doreşte deteriorarea relaţiilor cu Ucraina. „Oamenii de afaceri din Transnistria au interese comerciale în Ucraina. În acelaşi timp, în cazul în care vor recunoaşte independenţa acestui teritoriu, Tiraspolul va trebui să susţină militar „noii parteneri”, ceea ce l-ar pune într-o situaţie delicată pe Evgheni Sevciuk, care a absolvit Academia Diplomatică a Ucrainei”
. 
În mai 2014, Deputaţii din Duma de Stat a Federaţiei Ruse au recunoscut rezultatele referendumului din Doneţk şi Lugansk. Deputaţii au considerat că soluţionarea conflictului din Ucraina ar fi posibilă prin discuţii cu implicarea tuturor formaţiunilor politice. Preşedintele Dumei, Serghei Narîşkin, a subliniat că referendumurile din Lugansk şi Doneţk reprezintă o încercare a populaţiei din aceste regiuni de a se apăra de guvernarea de la Kiev. "Criza din Ucraina a ajuns foarte departe, ea capăta dimensiuneile unei catastrofe umanitare. Considerăm că singura soluţie de rezolvare a acestei probleme stă în negocieri bazate pe Constituţie. Oamenii din sud-estul Ucrainei încearcă să-şi păstreze drepturile lor, să-şi protejeze familiile, rudele şi apropiaţii. Mai mult decât atât, ei fac acest lucru într-o manieră democratică"
, a declarat Serghei Narîşkin.

Pe de altă parte, Boris Nemţov, unul dintre liderii opoziţiei ruse, a precizat că Moscova doar a declarat că respectă rezultatele referendumului. Occidentul nu a recunoscut referendumurile din regiunile Doneţk şi Lugansk, situate estul Ucrainei, organizate de separatiştii proruşi, considerându-le ilegale. Uniunea Europeană a doptat noi sancţiuni împotriva Rusiei.
Ucraina: Rusia trebuie exclusă din ONU; Rusia: ONU să condamne acţiunile Kievului în estul rusofon al Ucrainei
Ucraina intenţionează să solicite oficial Organizaţiei Naţiunilor Unite  excluderea Rusiei din acest for. Rada Supremă de la Kiev urmează să examineze un proiect de rezoluție în acest sens. În proiectul de rezoluţie, Moscova este acuzată de încălcarea principiilor ONU, amintindu-se faptul că Parlamentul de la Moscova a aprobat, în martie 2014, utilizarea forţelor militare ruse pe teritoriul Ucrainei. Autorii proiectului consideră că acţiunile Moscovei sunt îndreptate împotriva integrităţii teritoriale a Ucrainei şi a independenţei sale politice.

Textul precizează că, în vederea excluderii Rusiei din ONU, Ucraina se va adresa Adunării Generale și Consiliului de Securitate, organisme ale Organizaţiei Naţiunilor Unite, cărora le va solicita ”să analizeze faptele care pot duce la conflicte internaţionale și care ameninţă securitatea şi pacea în lume”
. Pe de altă parte, Rusia insistă pe lângă Organizaţia Naţiunile Unite să condamne operaţiunile militare ale Kievului în estul rusofon al Ucrainei, care în opinia Moscovei au agravat considerabil criza din această ţară.
ONU: este “vitală soluţionarea paşnică a crizei”
din Ucraina
Secretarul general al Organizației Națiunilor Unite, Ban Ki-moon, a îndemnat autorităţile Ucrainei să manifeste reţinere maximală şi să ia toate măsurile posibile pentru apărarea populaţiei civile din regiunile Doneţk și Lugansk. ”Secretarul general condamnă în mod hotărât acţiunile ilegale ale grupurilor înarmate. De asemenea, secretarul general al ONU îndeamnă autoritățile ucrainene să manifeste reţinere maximă şi să întreprindă toţi paşii posibili pentru asigurarea securităţii numeroasei populaţii civile din aceste regiuni”
 se precizează într-o declaraţie.Ban Ki-moon a subliniat că doar mijloacele militare nu vor duce la soluţionarea crizei în Ucraina. ”Este de o importanţă vitală continuarea procesului politic şi diplomatic, îndreptat spre stoparea definitivă a violenţei şi spre soluţionarea paşnică a crizei”
 a declarat secretarul general al Organizaţiei Naţiunilor Unite. 

Autorităţile ucrainene au închis spaţiul aerian pentru zborurile civile în estul Ucrainei, unde forţele guvernamentale îşi continuă operaţiunile, în special în orașele Lugansk şi Doneţk. ”Pentru asigurarea securităţii zborurilor, spaţiul aerian în zona unde are loc operaţiunea antiteroristă este închis pentru orice zboruri civile”
 se precizează într-un comunicat.

Anterior, ministrul ucrainean al apărării Valeri Gheletei, a precizat că guvernul de la Kiev nu va negocia cu rebelii până când aceștia nu vor depune armele şi că un nou armistiţiu unilateral este exclus. Purtătorul de cuvânt al Consiliului ucrainean pentru apărare şi securitate naţională, Andrei Lîşenko, a declarat că operaţiunea armatei ucrainene ”continuă în estul Ucrainei, conform planului preşedintelui ţării”
 Petro Poroșenko.
Ministrul rus de Externe, Serghei Lavrov, i-a cerut Kievului să-i recunoască pe rebeli parte a negocierilor. Serghei Lavrov a declarat că rebelii din estul Ucrainei nu sunt dispuşi să capituleze şi să depună armele la cerinţele ultimative ale Kievului, ca o condiţie pentru începerea negocierilor destinate rezolvării crizei. “Este necesar ca toate părţile implicate în conflict să fie tratate cu omenie şi să nu fie numite neoameni sau terorişti”
 a afirmat șeful diplomaţiei ruse, pledând cauza recunoaşterii rebelilor, de autorităţile de la Kiev, ca parte a negocierilor. 
Poroşenko refuză „transnistrizarea”
 estului Ucrainei

Petro Perosenko a declarat că nu va accepta o „transnistrizare” a estului Ucrainei. Liderul de la Kiev s-a declarat a fi un bun cunoscător al regiunii separatiste, unde şi-a petrecut copilaria şi o parte din adolescenţă. A precizat că mulţi dintre prietenii săi s-au implicat în conflictul armat din 1992, de pe Nistru, între separatişti şi armata Republicii Moldova. „Regiunea autoproclamată şi nerecunoscută de nimeni, Transnistria, abia se descurcă. Nu voi permite ca Donbasul să se transforme în ceva similar Transnistriei”
 a afirmat preşedintele Ucrainei. 
Departamentul american de Stat a anunţat că dispune de informaţii potrivit cărora Rusia ar fi masat tancuri şi piese de artilerie în anumite amplasamente din sud-vestul ţărio. Există posibilitatea ca aceste echipamente militare să ajungă în mâinile insurgenţilor rusofoni din estul Ucrainei, a relatat agenţia Reuters. „Avem informaţii că un număr suplimentar de tancuri au fost pregătite” pentru a fi furnizate separatiștilor rusofoni din Ucraina, a declarat Jennifer Psaki, purtător de cuvânt al diplomaţiei americane. „Avem, de asemenea, informaţii că armata rusă a masat piese de artilerie într-un amplasament din sud-vestul Rusiei, inclusiv un tip de piese de artilerie folosite de forţele ucrainene, dar care au fost retrase din dotarea armatei ruse”
 a adăugat Jennifer Psaki. 
Transnitria acuză violarea spaţiului aerian

Autorităţile separatiste de la Tiraspol au acuzat zboruri neautorizate deasupra teritoriului de peste Nistru pe care îl controlează. Delegaţia transnistreană din Comisia Unificată de Control (CUC) şi-a exprimat “îngrijorarea serioasă faţă de zborurile aparatelor necunoscute efectuate în zona de securitate, asupra teritoriului regiunii”. Separatiştii transnistreni au semnalat că “un avion cu două motoare, pilotat, necunoscut, a zburat deasupra Camencii la o înălţime de doar 300 de metri”. 

Potrivit informaţiilor ofiţerului de serviciu al unei unităţi militare de apărare antiaeriană a Republicii Moldova, comunicate în 22 mai 2014, partea moldovenească dispunea de informaţii referitoare doar la viitoarele zboruri ale avionului ucrainean în spaţiul de frontieră al Ucrainei, fără traversarea frontierei cu Moldova. Autorităţile separatiste transnistrene şi-au anunţat intenţia de a “spori controlul spaţiului aerian cu scopul de a asigura securitatea statului”
.

Kievul întăreşte apărarea armată la graniţa cu Transnistria

Liderii de la Kiev au decis suplimentarea trupelor şi a echipamentelor de luptă la frontiera cu Rusia şi la graniţa cu Transnistria, a precizat Mikola Litvin, şeful Serviciului ucrainean pentru protejarea frontierelor, potrivit Bloomberg. Guvernul ucrainean a decis trimiterea de echipamente militare suplimentare la frontiera cu Rusia, argumentând că este necesară oprirea combatanţilor separatişti care încearcă să patrundă pe teritoriul ucrainean.
 Potrivit lui Mikola Litvin, Administraţia de la Kiev a început să trimită personal suplimentar şi echipamente militare şi la frontiera cu Republica Moldova, pe segmentul regiunii separatiste Transnistria, unde sunt staţionaţi militari ruşi Presa ucraineană a precizat că Federaţia Rusă trimite în regiunea separatistă. Transnistreana, via Chişinău, luptători din forţele de elită.
La Bălţi, „întâlnire confidenţială” cu scop destabilizator
Serviciul de Informaţii şi Securitate (SIS) din Republica Moldova a anunţat că s-a autosesizat în legătură cu o „întâlnire confidenţială“ desfăşurată în  oraşul Bălţi. La întâlnirea secretă au participat başcanul Autonomiei Găgăuze, Mihail Formuzal, episcopul de Bălţi şi Făleşti, Marchel (subordonat Patriarhiei Ruse), Mihail Garbuz - liderul partidului Patrioţii Moldovei, Sveatoslav Mazur -șeful Centrului Informaţional “Indigo Lotos”, Veaceslav Perju - șeful  organizațiilor: “Centrul de sprijin a iniţiativelor tineretului”, “Moldova 2113”, Clubul de experți “Strategia Moldovei” şi “Moldova Noua Generaţie”. Scopul întrevederii a fost stabilirea unui plan de destabilizare a situaţiei din Republica Moldova înaintea semnării Acordului de Asociere cu UE. Potrivit portalului informațional adevărul.md, în schema de destabilizare a situației au mai figurat liderul Partidului Socialiștilor și adeptul federalizării Moldovei, Igor Dodon, precum și liderul Partidului Social-Democrat, Viktor Şelin. 

 Într-un comunicat de presă, reprezentanţii SIS au anunţat că Serviciul depune, constant, eforturi pentru a „anihila mişcările secesioniste“ şi tentativele de „escaladarea tensiunilor“ puse la cale de „promotori ai vectorului eurasiatic“, fiind pregătit să contracareze „posibile grupuri paramilitare sau adepţi ai ideologiilor extremiste“
.

La întâlnirea de la Bălți s-ar fi convenit și un plan de răsturnare a puterii legale, prin rebeliuni armate, în urma cărora să fie create două enclave separatiste: Republica populară Găgăuzia - urmând să cuprindă regiunile Bolgrad și Ismail din Ucraina și raioanele de sud ale țării - și Republica moldovenească de nord - constituită din regiunea Cernăuți din Ucraina și raioanele de nord ale Republicii Moldova. Ulterior, ar urma să fie constituită Federația moldovenească, formată din patru subiecți: Republica Moldova (capitala Chișinău), Republica moldovenească nistreană (capitala Tiraspol), Republica populară găgăuză (capitala Comrat) și Republica moldovenească de nord (capitala Bălți).
Reacţia SIS a apărut după ce presa de la Chişinău a afirmat că başcanul Mihail Formuzal a dat indicaţii primarilor din Autonomie să formeze, de urgenţă, gărzi populare, care să fie instruite de poliţia locală. Potrivit site-ului deschide.md, sub acoperirea acestor gărzi, în Găgăuzia sunt pregătite detaşamente de cazaci din Rusia şi Crimeea, antrenate în scopul escaladării unor revolte ale minorităţilor etnice de la Comrat şi Bălţi, împotriva Guvernului de la Chişinău. În comunicatul SIS s-a făcut referire şi la „pregătirea unei revolte a minorităţilor etnice la Comrat şi Bălţi împotriva autorităţilor legitime ale statului”
.

Persoanele vizate în relatările despre „întâlnirea secretă“ au confirmat reuniunea de la Bălţi, dar au fost evazive în ceea ce priveşte scopul acesteia. Potrivit Adevărul.md., unii au declarat că a fost o întâlnire amicală.- alţii că s-au întâlnit pentru a discuta despre planul de sărbătorire „a 655-a aniversare a statalităţii moldoveneşti“.

Reactiile politicienilor pro-europeni de la Chişinău nu au întârziat să apară. Liderul Partidul Liberal Democrat. ex-premierul Vlad Filat, a lansat un apel către forţele de ordine pentru a trage la răspundere instigatorii la violenţe. „Provocări vor fi foarte multe. Vedem multe zvonuri, mulţi trepăduşi din Autonomie care se pronunţă categoric, agresiv şi ameninţător şi nu au nimic în comun cu interesul găgăuzilor. Nici măcar nu au un gând pentru interesul Autonomiei. Ei au interese personale. Ei sunt plătiţi din exterior să lucreze împotriva ţării, în folosul celor care vor răul Republicii Moldova. Cât de lipsite de logică sunt solicitările celor din Găgăuzia care cer un anumit procent din granturile care vin în Republica Moldova. Banii din Uniunea Europeană şi SUA sunt OK, dar orientarea politică rămâne tot către Rusia”
 a declarat Vlad Filat. 
Deputatul Adunarii Populare de la Comrat, Ilia Uzun, afirmase, în cadrul unei întâlniri cu ambasadori străini acreditaţi la Chişinău, ca în Autonomia Găgăuză ar putea izbucni un conflict şi că locuitorii de acolo ar putea recurge la utilizarea armelor. „Ne vom întoarce în Moldova anilor 1990. Avem oameni tineri, care ştiu să ţină arma în mâini. Noi nu vrem asta, dar nu ne temem. Vom muri pe pământul nostru, pentru că pământul nostru este ţinutul Bugeacului, care ne-a fost dat de ţarul Rusiei. Teritoriul Moldovei este până la Cimişlia”
.Ulterior, şi-a retras afirmaţiile, scuzându-se că mass media i-ar fi scos din context anumite declaraţii. 

Pe de altă parte, başcanul Mihail Formuzal a declarat că Găgăuzia şi Transnistria se opun aderării Republicii Moldova la UE şi NATO, iar Autonomia îşi va proclama intependenţa. „Vrem să rămânem în hotarele Republicii Moldova cu statutul actual autonom. Dar guvernul de la Chişinău promovează o politică de divizare a ţării. Autorităţile centrale doresc aderarea Republicii Moldova la NATO şi UE. Noi şi populaţia din Transnistria ne opunem acestei idei”. „Noi producem vinuri şi produse agricole care, ulterior, sunt vândute în Rusia. Nu le vom putea vinde în UE. Dacă Rusia ne taie cordonul ombilical, vom fi distruşi. Prin urmare, în cazul în care guvernul moldovean încheie cu orice preţ acordul cu UE, noi ne vom proclama independenţa”
. 
În plan politic, Rusia a transmis avertismente. Într-un comunicat al Ministerului rus de Externe se precizează: “Rusia a precizat că semnarea Acordului de asociere între Republica Moldova şi UE ar putea să complice şi mai mult relaţiile economice bilaterale moldo-ruse şi ar putea deveni un test pentru aceste raporturi”
. 
Propagandişti pro-federalizare, expulzaţi din Republica Moldova


Autoritățile din Republica Moldova au expulzat, la sfârşitul lunii mai 2014, doi susţinători externi ai federalizării, sosiți la Chișinău la invitația liderului socialist, Igor Dodon. Preşedintele Partidului Socialiştilor este un promotor fervent al federalizării Republicii Moldova. Propagandistul finlandez al ideii de federalizare Johan Bekman și jurnalistul de limbă rusă, Vladimir Tesliuc, care îl însoţea, au fost reținuți de poliție în 29 mai 2014 în timp ce se întorceau la Chișinău de la Comrat. Cei doi sosiseră în Republica Moldova pentru a participa la forumul ”Moldova, stat federativ - perspective și oportunități”, organizat de Partidul Socialiștilor din Republica Moldova.
Într-un interviu, Johan Bekman a numit autorităţile de la Kiev ”huntă fascistă”. Totodată, a declarat că alegerile din Ucraina au fost ilegale, menționând că „Ianukovici rămâne președinte legitim al Ucrainei”
. Johan Bekman a criticat dur şi autorităţile de la Chişinău, deopotrivă cu traseul pro-european al Republicii Moldova. TVC 21 
Autoritățile din Republica Moldova au considerat că Johan Bekman reprezintă “un pericol pentru siguranța Republicii Moldova” și l-au expulzat chiar în ziua în care a fost reţinut. Potrivit Ministerului de Interne de la Chişinău, în cadrul mai multor vizite pe teritoriul Republicii Moldova, acesta „a întreprins un şir de măsuri cu caracter subversiv la adresa securităţii de stat, promovâbd curente cu caracter anti-constituţional, orientate către destabilizarea echilibrului social şi dezbinarea societăţii”
. Johan Bekman a declarat pentru Vocea Rusiei că autoritățile moldovene i-au confiscat actele, după care l-au informat că are interdicție de a intra, în următorii cinci ani, pe teritoriul Republicii Moldova.  
Johan Bekman este declarat persona non-grata în Estonia, din 2009, pentru declarații repetate potrivnice suveranităţii ţării. De asemenea, lui Bekman i s-a interzis să predea la Universitatea din Helsinki, în octombrie 2012. Ca purtător de cuvânt al Comitetului antifascist finlandez, Johan Bekman a criticat politicile de integrare europeană ale Estoniei și Letoniei, pe care le-a numit “politici de apartheid”
.
Igor Dodon a declarat că va ataca în judecată expulzarea finlandezului Johan Bekman. Mai mult, i-a adresat un mesaj ambasadorului UE la Chișinău, finlandezul Pirkka Tapiola, reproșându-i caracterul duplicitar al standardelor în materie de libertăți civile.
Igor Dodon a susţinut că refuzul lui Vladimir Voronin de a semna „memorandumul Kozak” în toamna anului 2003 a fost o greașeală. Potrivit lui, planul de atunci de federalizare a Republicii Moldova ar fi soluţionat mai multe probleme. Președintele PSRM neagă faptul că readuce acest subiect în discuţie ca urmare a situaţiei tensionate din Ucraina. „Noi am propus un proiect de federalizare. Eu personal am vorbit despre aceasta în Parlament cu un an şi jumătate în urmă. Atunci nu era situaţia din Ucraina”
 a declarat liderul Partidului Socialist din Republica Mioldova.
Dosarul transnistrean, blocat de Rusia

Anterior semnării Acordului de asociere cu UE de către Republica Moldova, Moscova a solicitat amânarea, până în septembrie 2014, a următoarei runde de negocieri în format 5+2 (între Republica Moldova şi Transnistria - cu OSCE, Rusia şi Ucraina ca mediatori, UE şi Statele Unite ca observatori) - propusă de emisarul special OSCE, Radojko Bogojevici pentru perioada 17-18 iulie. “Este necesară pregătirea unei agende în vederea acestor consultări şi să se dea părţilor timp să lucreze la ea” a declarat ambasadorul Serghei Gubarev. “Am trimis o scrisoare şi am propus amânarea consultărilor până în septembrie” a precizat el, subliniind că Tiraspolul împărtăşeşte punctul de vedere al Moscovei. Rusia “nu vede nici un motiv pentru a fi organizate negocieri de dragul negocierilor” a apreciat Serghei Gubarev. “Am revenit la etapa iniţială, în care părţile formulează pretenţii”. Potrivit ambasadorului “Sarcina esenţială este ca întâlnirile noastre să fie eficiente. Dacă runda din iulie nu conduce la nici un rezultat, acest lucru va discredita negocierile”
. 
Negocierile în formatul 5+2 au fost întrerupte la sfârşitul anului 2006. După doi ani, Chişinăul şi Tiraspolul au reluat dialogul, cu asistenţa Rusiei, la nivel de reprezentanţi politici. În martie 2009 negocierile au fost reluate, urmare a unei întâlniri între preşedinţii Rusiei şi Republicii Moldova cu liderul regiunii separatiste Transnistria. În cadrul unor întâlniri desfăşurate la Moscova, Vilnius şi Dublin, părţile au fost de acord să reia negocierile. Pe agenda acestor negocieri se află trei seturi de probleme - socio-economice, umanitare şi privind drepturile omului, securitate - şi ajungerea la un acord cuprinzator, inclusiv la nivel instituţional şi politic.
Potrivit liderilor coaliţiei de guvernare de la Chişinău, blocarea discuţiilor în problema transnistreană face parte din planul Rusiei de periclitare a parcursului european al Moldovei. "În aprilie, runda de negocieri nu a avut loc. Invocându-se un motiv formal, această rundă a fost amânată (...). Următoarea a fost propusă pentru 17 şi 18 iulie. Dar am primit două mesaje din partea Tiraspolului şi a Moscovei, prin care cele două delegaţii anunţă că nu consideră oportună întâlnirea" a precizat vicepremierul pentru Reintegrare şi negociatorul principal din partea Chişinăului, Eugen Carpov. Oficialul a precizat că reprezentanţii Tiraspolului refuză să discute problemele din aşa-numitul "coş 3", respectiv chestiunile politice şi de securitate. "Transnistria preferă discutarea aspectelor social-economice şi umanitare, evitând să pună în discuţie problema statutului juridic al regiunii separatiste. Este evident pentru toată lumea că un progres real în soluţionarea problemei cu care se confruntă Transnistria ar fi posibil dacă negocierile ar avansa în paralel pe toate trei coşurile"
 a subliniat Eugen Carpov. 

Moscova a anunţat “măsuri de protecţie” la nivel economic
Rusia a avertizat că va introduce „măsuri de protecţie” dacă se va dovedi că Acordurile de Asociere între Uniunea Europeana şi Republica Moldova, Ucraina şi Georgia îi vor afecta economia, a precizat şeful diplomaţiei ruse, Serghei Lavrov. „Important este să înţelegem un lucru: de îndată ce acordurile semnate de partenerii noştri din zona de liber schimb CSI cu Uniunea Europeană vor intra în vigoare şi ne vom da seama că ele afectează negativ funcţionarea zonei de liber schimb CSI, în mod sigur vom lua măsuri de protecţie, în conformitate cu normele OMC”. Potrivit ministrului rus de Externe, Rusia este gata să participe la consultări „în orice format”
.
Dmitri Rogozin precizase, anterior, că embargo-ul comercial impus Chişinăului are strict valenţe politice. „Aceste decizii sunt şi vor fi de natură politică. Asocierea cu UE este o decizie economică a Chişinăului? Este pur politică”. Potrivit declaraţiilor sale, Republicii Moldova îi va fi impusă, ulterior, aderarea la NATO, situaţie în care Moscova nu poate rămâne indiferentă. „Pentru noi, atât UE cât şi NATO sunt blocuri străine. Dacă Moldova are de gând să meargă în acea direcţie, nu e decizia noastră. Vom fi obligaţi să reacţionăm”
. 
În toamna anului 2013, Rusia a decis impunerea unor embargo pentru importurile de vin din Republica Moldova, invocând probleme legate de calitatea vinului. În replică, Parlamentul European a aprobat, în 10 decembrie, liberalizarea pieţei Uniunii Europene pentru vinurile moldoveneşti. Ulterior, Rusia a ridicat  interdicţiile asupra exportului de produse vitivinicole pentru Kazayak Vin, din Gagauzia.

Şeful Departamentului pentru cooperarea cu CSI din cadrul Ministerului Dezvoltării Economice al Rusiei, Alexandr Ţîblulski, a declarat că, ulterior semnării acordului de asociere cu UE de către Republica Moldova “Federaţia Rusă ar putea anula regimul preferenţial de vize pentru Republica Moldova”, mai exact „vom trece la un regim standard, cu înregistrare”
. Pentru a intra pe teritoriul Federaţiei Ruse, cetăţenii Republicii Moldova nu au avut nevoie de viză, supunându-se regulamentului care limitează timpul de şedere la 90 de zile, într-o perioadă de şase luni. Alexandr Ţîblulski a avertizat inclusiv asupra posibilei dezgheţări a conflictului transnistrean: “Este îngrijorătoare situaţia neclară în care se va pomeni Transnistria” după semnarea acordurilor între Moldova şi Uniunea Europeană. „Principalul risc este că putem avea încă un conflict dezvoltat după scenariul ucrainean”
.

Oficiali ruşi au precizat că Acordul de liber schimb între UE şi Republica Moldova vine în contradicţie cu Acordul economic semnat în cadrul Comunităţii Statelor Independente. Viceministrul rus al Economiei, Alexei Lihaciov, a menţionat că Moscova ar putea creşte impozitele la importul mărfurilor moldoveneşti.
Republica Moldova vrea să rămână în zona de liber schimb a CSI

Republica Moldova nu intenţionează să iasă din zona de liber schimb a Comunității Statelor Independente şi nici  nu se va adresa Organizaţiei Mondiale a Comerţului dacă Rusia va iniţia „măsuri de protecţie” împotriva produselor moldovenești, a declarat vice-ministrul Economiei, Octavian Calmâc. Oficialul de la Chişinău a reafirmat că asocierea Republicii Moldova cu Uniunea Europeană nu contravine cooperării economice a Republicii Moldova în cadrul Comunităţii Statelor Independente, cu precizarea că „planificăm să extindem cooperarea cu Rusia în domeniul economic”
. 
Rusia a ameninţat cu expulzarea Moldovei din zona de liber schimb a CSI după ce Parlamentul de la Chișinăul a ratificat Acordul de Asociere la UE. Potrivit prim-vicepremierului rus Igor Șuvalov decizia de expulzare a Moldovei ar putea fi luată la o ședință a structurii de conducere a noii Uniuni Eurasiatice. 
Rusia: “Transnistria trebuie sa susţină un curs de integrare eurasiatică”

Adjunctul ministrului rus de Externe, Grigori Karasin, a declarat, la Tiraspol, că este important ca Transnistria să urmeze procesul de integrare eurasiatică. I-a cerut Chişinăului să înţeleagă faptul că, în contextul semnării acordului de asociere cu UE, există şi alte opinii privind integrarea. “Există un decalaj între direcţiile şi priorităţile de integrare, ceea ce ar putea avea consecinţe. Este important ca Chişinăul să înţeleagă că există şi alte opinii privind vectorii de integrare”
. Diplomatul rus a mai precizat că este important ca Transnistria să susţină un curs de integrare eurasiatică şi l-a asigurat pe Evgheni Sevciuk că Rusia va finanţa, în continuare, diferite proiecte în regiunea transnistreană. Grigori Karasin, a vizitat continengentul rus de “pacificatori” din regiunea separatistă transnistreană.

  Anterior, vicepremierul rus Dmitri Rogozin declarase că “Rusia cunoaşte dorinţele transnistrenilor şi ţine cont de toate referendumurile care au avut loc în regiune, dintre care două au fost legate de integrarea în Rusia”. Totuşi, în legătură cu recunoaşterea regiunii transnistrene, Dmitri Rogozin a afirmat că aceasta este o “problemă complicată”. Potrivit vicepremierului rus, totul “va depinde de evoluţia evenimentelor”
.

Oficialii ruşi susţin că procesul de integrare europeană a Republica Moldova contravine intereselor Rusiei. Premierul Iurie Leancă l-a asigurat pe adjunctul ministrului rus de Externe că semnarea Acordului de Asociere nu va afecta relaţiile Republicii Moldova cu Rusia. “Vrem să avem relaţii foarte bune cu Moscova. Suntem transparenţi în procesul de apropiere de UE, nu avem ce ascunde şi Acordul de Asociere nu contravine cooperării cu Rusia. Dorim să fim un partener previzibil, fapt ce va asigura o bună cooperare atât în Est, cât şi în Vest”
 a precizat şeful guvernului de la Chişinău.

Pierderi ale marilor jucători economici, efect al tensiunile Moscova-Occident 
 
În urma crizei din Ucraina, o parte din marile companii occidentale au raportat rezultate financiare de natură să le stârnească îngrijorarea. Atât bănci cât şi mari producători au subliniat semnificativul impact negativ al incertitudinilor politice generate de tensiunile între Moscova şi Occident în urma crizei din Ucraina. Situaţia a introdus o necunoscută semnificativă în prognozele de profit şi venituri ale multor mari companii, care au considerat, până de curând, Rusia drept un motor de creştere. 
Société Générale - a treia mare bancă din Franţa din punct de vedere al activelor - a anunţat că reevaluarea în scădere cu 525 milioane de euro a afacerilor din Rusia a condus la scăderea cu 13% a profitului net în primul trimestru - respectiv la 315 milioane euro, de la 364 milioane euro în aceeaşi perioadă a anului trecut. Banca a invocat ca motiv al acestui declinul tensiunile politice privind Rusia. 

Tensiunile dintre Moscova şi Occident reprezintă o problemă majoră pentru Société Générale, care deţine Rosbank, una dintre cele mai mari instituţii private de credit din Rusia. Rosbank generează aproximativ 5% din veniturile totale ale grupului francez, care avea ambiţii mari pentru operaţiunile din Rusia la intrarea pe piaţă. Société Générale a cumpărat 20% din Rosbank în 2004 pentru suma de 634 milioane dolari. Ulterior, a cheltuit peste 4 miliarde euro pentru a-şi majora participaţia la 99,4%. Profitul operaţional al băncii a scăzut în primul trimestru din 2014 la 7 milioane euro, de la 61 milioane euro în urmă cu un an. 
Producătorul danez de bere Carlsberg a motivat pierderile raportate pentru primul trimestru din 2014 prin tensiunile politice legate de Rusia, unde are afaceri importante. Compania are aşteptări pesimiste pentru restul anului. Rusia este cea mai mare piaţă individuală pentru Carlsberg. Anheuser-Busch InBev, cel mai mare producător de bere din lume, a anunţat că volumul vânzărilor în Rusia a scăzut cu 10% în primul trimestru. Producătorul danez de bere Heineken a raportat scăderea cu 37% a profitului net din primul trimestru, din cauza tensiunilor politice legate de Rusia. 
Compania britanică Imperial Tobacco Group a informat că Rusia - piaţă care înregistra, în mod obişnuit, o creştere puternică - a tras în jos rezultatele financiare, afectând profitul. Imperial Tobacco Group anticipează că situaţia îi va va influenţa negativ veniturile pe parcursul anului 2014. Compania farmaceutică Richter Gedeon se aşteaptă la scăderea vânzărilor în Ucraina şi Rusia, în acest an, din cauza crizei politice. Potrivit The Wall Street Journal, afacerile din Rusia ale producătorilor de bere şi de ţigarete au fost puternic influenţate negativ şi de reglementări mai stricte introduse de către autorităţi înainte de anexarea Crimeei.
Avertisment al CE: tensiunile Rusia-Occident au impact negativ asupra unor economii din UE

Comisia Europeană a subliniat că escaladarea tensiunilor din Ucraina va afecta economic multe ţări din UE. Bruxelles-ul avertizează că ar putea exista probleme majore legate de livrările de petrol şi gaze. În plus, creşterea preţurilor acestor materii prime poate avea un impact negativ asupra economiilor unor state UE. “Dacă intensificarea tensiunilor în raport cu Rusia va conduce la perturbări majore în aprovizionarea cu petrol şi gaze, cu o creştere puternică a preţurilor, impactul negativ asupra câtorva state membre ar putea fi semnificativ”
 a precizat CE în prognoza economică de primăvară.
Riscurile geopolitice au afectat deja perspectivele de creştere economică. Tensiunile dintre Occident şi Rusia legate de criza din Ucraina ar putea afecta creşterea economică a Bulgariei, Ciprului, Finlandei şi ţărilor baltice - Estonia, Letonia şi Lituania, potrivit prognozei Comisiei Europene.

În cazul Bulgariei, dependenţa sectorului energetic de importurile de gaze naturale din Rusia ”ar putea deveni o povară asupra creşterii economice” în cazul apariţiei unor probleme cu aprovizionarea. Pentru Estonia, criza din Ucraina ar putea afecta atât comerţul cu Rusia, cât şi investiţiile directe din ţara vecină. Exporturile Ciprului ar putea avea de suferit având în vedere legăturile comerciale puternice ale acestui stat cu Rusia, dacă se vor manifesta “efecte negative de revărsare”
 ale tensiunilor dintre Moscova si Kiev, a menţionat CE. 
Criza din Ucraina ar putea avea repercusiuni asupra comerţului şi încrederii investitorilor din regiune, a precizat CE în raportul asupra economiei Letoniei. Economia letonă va fi afectată în acest an de “limitarea” cererii din partea unor parteneri comerciali importanţi, în principal Rusia, iar volatilitatea recentă a rublei ruseşti ar putea pune presiune asupra exportatorilor letoni. Pe cale de consecinţă, „exportatorii ar putea încerca să limiteze costul forţei de muncă” prin “planuri mai conservatoare privind angajările”
. 
În cazul Lituaniei, o încetinire mai accentuată a creşterii economice în Rusia şi în regiunea Comunităţii Statelor Independente ar putea afecta comerţul, cu un posibil impact negativ asupra cererii interne. Finlanda ar putea resimţi un puternic impact economic negativ în cazul apariţiei unor restricţii asupra comerţului cu Rusia, a precizat Comisia Europeană.
CRIZA IRAKIANĂ: FRONTIERE DIN ORIENTUL MIJLOCIU, ÎN PERICOL DE DESFIINŢARE
“Jihadistan”

În Orientul mijlociu se formează un veritabil "Jihadistan", altfel spus un teritoriu controlat de integrişti suniţi care doresc crearea unei stat islamic şi incitǎ la "rǎzboi sfînt" împotriva Occidentului. Aceştia au reuşit sǎ desfiinţeze frontiere trasate în regiune cu o sutǎ de ani în urmǎ de occidentali, în special de francezi şi britanici. "Jihadistanul" - mai exact, un stat controlat de jihadişti - existǎ deja, afirmǎ Libération, analizând unda de şoc provocatǎ în regiune de ofensiva rebeliunii islamiste sunite asupra Bagdadului. "Jihadistanul" cuprinde porţiuni din Siria şi Irak, desfiinţând, de fapt, frontierele trasate în 1916, dupǎ prǎbuşirea Imperiului Otoman, de francezi şi britanici. Implicaţiile regionale ale ofensivei sunite sunt enorme, cu ramificaţii în Iordania şi Liban, dar şi în Libia sau Egipt. Potrivit Libération, existǎ pericolul dezmembrării mai multor state arabe din regiune. În acest context. au rǎmas stabile doar puterile regionale - Turcia, Iranul şi Arabia Sauditǎ. Mai rǎmâne stabil şi Israelul, care nu s-a amestecat în acest conflict dezvoltat, în principal, ca rǎzboi între suniţi şi şiiţi. Iranul va continua sǎ sprijine puterea şiitǎ de la Bagdad întrucât doreşte, de fapt, sǎ aibǎ un control asupra Irakului, cu care s-a aflat într-un lung rǎzboi pe vremea lui Sadam Hussein. Arabia Sauditǎ va continua (ca şi alte state sunite mai mici precum Qatarul) sǎ-i finanţeze şi sǎ-i înarmeze pe suniţi. 
Islamiştii suniţi irakieni, grupaţi în organizaţia Statul Islamic din Irak şi Levant (SIIL)/ Statul Islamic în Irak şi Siria (ISIS), s-au asociat cu branşa sirianǎ a organizaţiei Al-Qaida, aşa-numitul Front al-Nostra. Dupǎ ce s-au înfruntat în Siria, cele douǎ organizaţii par sǎ fi gǎsit o platformǎ comunǎ, situaţie de naturǎ sǎ provoace o şi mai mare îngrijorare în Occident. Guvernul de la Bagdad, condus de un şiit care nu a reuşit să formeze un guvern de uniune naţionalǎ cu suniţii, susţine cǎ dispune de o armatǎ de 600000 de soldaţi şi de 350000 de poliţişti - la care s-ar adăuga 200000 de voluntari şiiţi, care s-ar fi oferit sǎ se înroleze pentru a apǎra Bagdadul, locurile sfinte şiite şi, mai ales, regiunile locuite în majoritate de şiiţi.
 SIIL/ISIS destabilizează Irakul şi întreaga regiune
În contextul expansiunii agresive a grupării teroriste Statul Islamic în Irak şi Siria, preşedintele american Barack Obama a avertizat cu privire la puterea tot mai mare a ISIS. Liderul de la Casa Albă a subliniat pericolele pe care le generează ofensiva fulgerătoare a insurgenților sunniți în Irak la adresa stabilității întregii regiuni.
Washingtonul trebuie să rămână vigilent a declarat Barack Obama. Presedintele american se teme că forţele insurgenţilor sunt mai mari, afirmând că "ideologia lor extremistă constituie o ameninţare pe termen mediu şi lung" la adresa Statelor Unite. “Problema actuală constă în faptul că luptătorii din ISIS destabilizează Irakul, dar ei pot să se extindă în ţări aliate ca Iordania". Barack Obama consideră că populaţia locală irakiană îi va respinge, până la urmă, pe extremiştii suniţi "din cauza violenţei şi a extremismului lor". 

Preşedintele american a subliniat, de asemenea, pericolul reprezentat de alte organizaţii extremiste - precum Al-Qaida în Yemen sau Boko Haram în Nigeria. "Sunt pe cale să se transforme într-o provocare la nivel mondial, pe care Statele Unite este necesar să o accepte. Dar nu o putem accepta singuri"
 a precizat Barack Obama.

Foşti ofiţeri ai lui Saddam Hussein, alături de insurgenţi
Combatanţii din gruparea Statul Islamic în Irak şi Levant sunt principalul motor al ofensivei care le-a permis insurgenţilor să preia controlul asupra unor părţi importante din nordul şi din centrul Irakului. "SIIL reprezintă principala forţă motrice" a operaţiunii a afirmat, sub protecţia anonimatului, un ofiţer din cadrul cabinetului premierului Nuri al-Maliki. Insurgenţii "nu doresc să împartă conducerea operaţiunii cu nici o altă organizaţie". Gruparea desprinsă din Al-Qaeda îşi coordonează activitatea cu alte grupări sunite, printre care Armata Ordinului Naqshbandi şi Armata lui Muhammad, deşi "rolul acestora este limitat în operaţiune şi există divergenţe între ei". Astfel, Armata Ordinului Naqshbandi ar fi apropiată de, Izzat Ibrahim al-Douri, unul dintre cei mai fideli colaboratori ai fostului preşedinte Saddam Hussein şi oficialul cu rangul cel mai înalt al fostului regim irakian aflat în libertate. În schimb, Armata lui Muhammad, apropiată de fostul partid Baas, a luptat împotriva forţelor americane la Fallujah în 2005, fiind implicată, anul trecut, şi într-o insurecţie în oraşul sunit.

Toate aceste grupări "primesc susţinere logistică din partea unor foşti membri ai partidului Baas", care s-a aflat la guvernare în Irak în timpul lui Saddam Hussein, potrivit ofiţerului irakian. Printre insurgenţi se află, de asemenea, Armata Mujahedinilor, formată din foşti ofiţeri din armata lui Saddam Hussein. "Chiar dacă aceste grupări nu împărtăşesc aceeaşi ideologie ca SIIL, ele susţin în prezent gruparea islamistă, urmând principiul "duşmanul duşmanului meu este prietenul meu”
.

Potrivit expertului militar Anwar Mahmoud Khalaf al-Juburi, alte două grupări salafiste - Ansar al Sunna, care a revendicat atacuri antiamericane, şi Armata islamică, din care fac parte foşti ofiţeri ai lui Saddam Hussein, "participă la ofensiva împotriva forţelor guvernamentale". "Deşi au divergenţe asupra unor evoluţii, ei îşi coordonează acţiunile şi fac schimb de informaţii"
 a precizat al-Juburi, fost general în armata lui Saddam Hussein.

Membri ai unor triburi par, de asemenea, să joace un rol în această ofensivă. De altfel, premierul Nuri al-Maliki le-a cerut liderilor triburilor sunite să dezaprobe insurecţia. Gruparea Statul Islamic în Irak şi Levant, care deţine un rol important şi în Siria, a proclamat Ninive, prima provincie irakiană unde a preluat controlul, ca făcând parte din statul islamic şi a început să-şi impună propria lege în zonă. De asemenea, SIIL şi aliaţii săi au preluat controlul asupra altor trei provincii - Kirkuk, Saleheddine şi Diyala - şi se află la mai puţin de 100 de kilometri de capitala Bagdad. În acest context, guvernul condus de premierul şiit Nuri al-Maliki le-a cerut Statelor Unite să intervină prin atacuri aeriene.

Guvernul Maliki, aflat la putere din 2006, este divizat şi se confruntă cu violenţe sângeroase susţinute de nemulţumirea minorităţii sunite, care se consideră marginalizată, şi de războiul din Siria. Toby Dodge, directorul centrului pentru Orientul Mijlociu de la London School of Economics, a apreciat că divergenţele ideologice ar putea uşura misiunea Guvernului irakian. "Istoria se repetă, iar SIIL, cu ambiţia de a înfiinţa un califat transnaţional şi cu radicalismul său, nu va face altceva decât să rupă această coaliţie”.. "Liderii grupări vor să impună un regim islamic populaţiei sunnite din Irak, care nu doreşte acest lucru"
 a subliniat expertul, adaugând că astfel de încercări au eşuat în 2005 şi 2006, în momentul de vârf al insurecţiei, şi, cu un grad mare de probabilitate, vor eşua şi de această dată.
Actori şi alianţe
Organizaţia Statul Islamic în Irak şi Siria (ISIS) luptă pentru un stat religios sunit în zona arabă. Cel de-al doilea nume, Statul Islamic în Irak şi Levant (SIIL), subliniează scopul clar de a fonda un mare stat sunit între Marea Mediterană şi Eufrat. Gruparea radicală islamistă provine din braţul "Al Quaida din Irak", condus de Abu Bakr al-Bagdadi, care s-a opus invaziei americane în Irak. În plus, extremiştii luptă de mulţi ani împotriva şiiţilor. În anul 2012, al-Bagdadi s-a implicat în războiul civil din Siria, unde a pus bazele Frontului islamist Al-Nusra. În anul 2013, cele două grupări provenite din organizaţia Al Quaida, s-au înfruntat reciproc. În timp ce, în Siria, Frontul Al-Nusra continuă lupta sub deviza Al Quaida, ISIS acţionează în nume propriu în Siria şi în Irak. ISIS este finanţată din donaţii provenite. în principal, din Qatar şi Arabia Saudită. Conflictele dintre guvernul irakian al-Maliki, dominat de şiiţi, şi partidele sunite justifică, practic, simpatia tot mai mare de care se bucură ISIS.

Peste o treime din populaţia irakiană este formată din arabi suniţi, care locuiesc majoritar în nordul şi vestul ţării. Până la înlăturarea lui Saddam Hussein, în anul 2003, minoritatea sunită domina Irakul. La finalul războiului din Irak s-au organizat primele alegeri libere, dar nu s-a ajuns la o împăcare între suniţi, şiiţi şi kurzi. Premierul Nuri al-Maliki este acuzat că guvernează în mod autoritar şi exclude participarea suniţilor la deciziile importante. Prin urmare, membrii ISIS sunt sprijiniţi de diverse grupări sunite şi de luptători de gherilă, printre care se numără Jaysh al-Muhammad, Ansar al-Sunnah precum şi armata Naqshbandi, braţul armat al partidului Baath. 

Cu o reprezentare de aproximativ 60%, şiiţii reprezintă majoritatea populaţiei irakiene. Şiinţi locuiesc, preponderant, în centrul ţării şi în preajma localităţilor Nadjaf şi Kerbela, la sud de Bagdad. Primele alegeri democratice organizate după război au fost câştigate de şiitul Nuri al-Maliki, susţinut de o alianţă şiită, situaţie care a dus la reizbucnirea luptelor pentru putere între şiiţi şi suniţi. Gruparea teroristă sunită ISIS îi consideră pe şiiţi drept "deviaţi" de la adevăratele învăţături islamice şi luptă împotriva lor în Irak . Cele mai importante miliţii ale şiiţilor sunt reprezentate de brigăzile Kataeb, Assaub şi cea a Imamului Al-Sadr, fiecare cu câte 2500-3000 de luptători, dotaţi cu armament de ultimă generaţie. Li se adaugă zeci de mii de voluntari cu puţină experienţă de luptă. Marele Ayatolah Ali al-Sistani i-a chemat pe şiiţi la luptă armată pentru a apăra locurile sfinte.

În Irak, kurzii reprezintă 17% din populaţie. Adepţi ai islamului sunit, aceştia trăiesc în zona autonomă din nordul ţării. Kurzii au încercat să nu se implice în conflictul dintre luptătorii suniţi din gruparea teroristă ISIS şi şiiţi conduşi de premierul al-Maliki. Ei deţin o armată proprie - Peshmerga - formată din aproximativ 100000 de combatanţi. Imediat după declanşarea ofensivei ISIS, o parte din luptătorii kurzi au preluat controlul asupra zonei Kirkuk. Premierul Nuri al-Maliki nu a integrat niciodată luptătorii din Peshmerga în armata naţională irakiană, dar le-a solicitat, acum, ajutorul. În contextul crizei actuale, Statele Unite, Europa şi Israelul îi consideră pe kurzi parteneri de încredere. 
Jihadiştii, finanţaţi prin răpiri, furturi şi trafic de droguri
Jihadiştii din Statul Islamic din Irak şi Levant cuceresc oraş după oraş în marşul lor spre Bagdad. Deţin provincia Ninive şi două treimi din provincia Al-Anbar. Sunt numeroşi, bine instruiţi, bine echipaţi şi dispun de finanţe considerabile. Statul Islamic din Irak şi Levant a reuşit să obţină controlul asupra unor puncte strategice şi să blocheze accesul guvernului de la Bagdad spre vestul ţării. Practic, organizaţia are linie directă de aprovizionare cu Siria.

Încă de la început, Statul Islamic din Irak şi Levant s-a demosntrat a fi o organizaţie cu o finanţare consistentă. Aproximativ opt milioane de dolari au fost obţinuţi doar din şantajarea şi taxarea oamenilor de afaceri locali. Militanţii iau şi o parte din ajutoarele financiare destinate organizaţiilor umanitare ce lucrează în teritoriile controlate de SIIL.

Organizaţia reuşeşte să se autofinanţeze prin tehnici mai degrabă similare celor de tip mafiot decât grupărilor jihadiste. Potrivit CNN, Statul Islamic din Irak şi Levant excelează în “activităţi precum răpiri, furturi şi trafic de droguri”
. Pentru banii obţinuţi în acest fel există scheme complexe de spălare a banilor. 
Potrivit The New York Times, organizaţia revinde, de exemplu, electricitatea obţinută de la centralele din nordul Siriei, către regimul lui Bashar al-Assad. La toate acestea se adaugă donaţiile. Organizaţia a fost finanţată, o perioadă, de oameni de afaceri bogaţi din Kuweit, Qatar, Arabia Saudită. Au apărut manifestaţii de susţinere a jihadiştilor şi în Iordania. 


Trebuie menţionate câştigurile din oraşele cucerite - provenite inclusiv din devalizarea băncilor şi din traficul ilegal cu obiecte de artă. Piaţa neagră a fost invadată de obiecte de artă din Siria şi Irak, în valoare de 7 miliarde de dolari. Avertismentul a fost formulat, la NBC, de arheologi şi membri ai organizaţiilor non-guvernamentale. Potrivit anchetatorilor de la Organizaţia Naţiunile Unite, operele de artă sunt monedă-forte pe piaţa neagră. Se trafică, în egală măsură, droguri, arme şi fiinţe umane, iar banii ajung să alimenteze terorismul. UNESCO a raportat că şi în Egipt au existat atacuri teroriste în ultimii ani, care vizau obiecte de patrimoniu cultural. Oficialii UNESCO au îndemnat Irakul să găsească soluţii pentru a-şi pune la adăpost antichităţile, de jihadişti. 

Plan pentru apărarea Bagdadului

Combatanţii din gruparea radicală sunită Stat Islamic în Irak şi Levant au avansat spre Bagdad pornind din provinciile al-Anbar, din vest, Salaheddine, din nord, şi Diyala, din est. Profitând de confuzia forţelor irakiene, care şi-au abandonat posturile, mii de islamişti au preluat controlul asupra oraşului Mosul şi provinciei Ninive, din nord, asupra Tikrit şi a altor regiuni din provincia Salaheddine, precum şi asupra unor sectoare din provinciile Diyala, din est, şi Kirkuk, din nord. Islamiştii controlau, încă din ianuarie 2014, oraşul Fallujah, aflat la 60 de kilometri vest de Bagdad.  Confruntări puternice au avut loc între armata irakiană şi insurgenţii care, după ce au intrat în provincia Diyala, au încercat să preia controlul asupra capitalei Baaquba, situată la 60 de kilometri de Bagdad.
Guvernatorul provinciei Ninive, Atheel al-Nujaifi, a declarat că islamiştii ar fi furat milioane din mai multe bănci din Mosul, dar şi o "cantitate semnificativă de lingouri de aur". Potrivit International Business Times, gruparea radicală Statul Islamic în Irak şi Levant, desprinsă din Al-Qaida, devine, astfel "cea mai bogată organizaţie teroristă din lume"
. Creată în ianuarie 2012, la inițiativa liderului Al-Qaida în Irak, Abou Bakr al-Bagdadi, gruparea radicală Stat Islamic în Irak şi Levant este condusă în principal de militari irakieni și libieni. Cei mai mulți dintre liderii ei religioși sunt saudiți sau tunisieni. 

Guvernul irakian a anunţat existenţa unui nou plan pentru protejarea Bagdadului, în faţa avansului rapid al insurgenţilor islamişti către capitală, după ocuparea mai multor teritorii din nordul ţării, a anunţat Ministerul de Interne. "Am pus în aplicare un nou plan pentru protejarea Bagdadului"
 a declarat purtătorul de cuvânt al ministerului, generalul Saad Maan.

În faţa incapacităţii puterii de la Bagdad şi a armatei de a opri avansul islamiştilor, preşedintele american Barack Obama a precizat că echipa sa de securitate naţională analizează "toate opţiunile". Pe de altă parte, un oficial american a evocat posibilitatea unor atacuri cu drone. În acest context, şeful diplomaţiei irakiene, Hoshyar Zebari, a admis că forţele de securitate au fost depăşite de situaţie, în special la Mosul.  
Ministrul irakian de Externe a dat asigurări că “Bagdadul nu va fi ocupat”. "Opţiunea militară este insuficientă şi am convenit asupra necesităţii ajungerii la soluţii politice radicale" a subliniat Hoshyar Zebari, vorbind despre "formarea unui nou guvern, reprezentativ, fără distincţii sau marginalizare"
. Declaraţiile au fost făcute după întâlnirea între şeful diplomaţiei irakiene şi prinţul saudit Moqren Ben Abdel Aziz, care a criticat "marginalizarea" comunitatii sunnite din Irak.

Aflat la putere din 2006, premierul Nuri al-Maliki - contestat de rebelii suniţi şi considerat un autocrat atât de criticii suniţi, cât şi de şiiţi - le-a cerut triburilor să "înfiinţeze unităţi de voluntari" pentru a ajuta forţele irakiene. Stabilitatea guvernului condus de al-Maliki este ameninţată de diviziunile confesionale şi de acuzaţiile lansate de minoritatea sunită, care s-a declarat persecutată. 

Oraşe cucerite de insurgenţi şi asasinate în masă
Sute de persoane au fost ucise după ce militanții islamiști suniți au preluat controlul asupra orașului irakian Mosul, a anunțat purtătorul de cuvânt al Înaltului Comisariat al ONU pentru Drepturile Omului, Rupert Colville, conform Reuters.  Potrivit lui Rupert Colville, biroul său are informații că în centrul orașului Mosul au fost uciși 17 civili care lucrau pentru poliție și un angajat al tribunalului. Patru femei s-au sinucis după ce au fost violate, 16 georgieni au fost răpiți, iar prizonieri eliberați de militanți au încercat să se răzbune pe cei răspunzători de încarcerarea lor.
Guvernatorului provinciei Nineve, Atheel al-Nujaifi, citat de Al Arabiya, a declarat că trupele guvernamentale s-au retras din Mosul. Insurgenţii au preluat controlul asupra sediului guvernatorului, a închisorilor și a televiziunilor, după care au preluat controlul total asupra orașului. Potrivit AFP, forțele de securitate și-au abandonat vehiculele în timp ce posturile de poliție au fost incendiate. Orașul Mosul nu mai este controlat de autoritățile statului și se află în mâinile insurgenților, a anunțat un responsabil al Ministerului de Interne. "Oraşul Mosul, capitala provinciei Ninive, nu se mai află sub controlul statului şi este de-acum în mâinile insurgenţilor. Membrii armatei şi poliţiei au renunţat la uniformă (...), iar posturile armatei şi poliţiei din acest oraş sunt goale. Persoanele înarmate au eliberat deţinuţi din închisori"
. Mosul este al doilea oraș din Irak aflat în întregime sub controlul insurgenților, după ce Fallujah, la vest de Bagdad, a căzut în mâinile insurgenților în ianuarie 2014. Rebelii deţin şi controlul asupra unei părți din orașul Ramadi, în apropiere de Fallujah.
Insurgenţii irakieni au executat 160-190 de ostatici în oraşul Tikrit, situat în nordul Irakului, a anunţat organizaţia Human Rights Watch. "Numărul victimelor execuţiilor extrajudiciare ar putea fi mult mai mare" a precizat Human Rights Watch. După ocuparea provinciilor din nordul Irakului, gruparea insurgenţilor islamişti, afiliată reţelei Al-Qaida, a postat imagini prezentând zeci de militari irakieni înainte şi după ce au fost executaţi. “Imaginile filmate din satelit în zona Tikrit confirmă aceste crime oribile"
 a declarat Peter Bouckaert, director pentru Situaţii de urgenţă la Human Rights Watch. Imaginile au fost difuzate de filiala din provincia irakiană Salahedin a grupării Stat Islamic în Irak şi Levant - cu denumirea alternativă Stat Islamic în Irak şi Siria (SIIL/SIIS) a precizat Los Angeles Times. În imagini apar zeci de militari irakieni transportaţi în camioane spre locul execuţiei. Ulterior, militarii, care îmbrăcaseră haine civile peste uniforme pentru a-şi ascunde apartenenţa, sunt aşezaţi pe un câmp şi împuşcaţi cu arme automate de membrii grupării SIIL. În imagini apar şi zeci de vehicule de teren aparţinând militarilor capturaţi, abandonate în unităţi militare şi pe câmpuri.

Îngrijorare în Bagdad
Într-o înregistrare audio dată publicităţii, Abu Mohammed al-Adnani, i-a îndemnat pe insurgenţi, în numele SIIL, "să se îndrepte spre Bagdad", în condiţiile în care gruparea radicală continuă, în paralel, să comită atentate sângeroase. "Avem conturi de reglat" a afirmat Abu Mohammed al-Adnani, purtătorul de cuvânt al grupării, transmiţând un avertisment clar administraţiei şiite de la Bagdad. "Nu renunţaţi la nici măcar un centimetru din teritoriile cucerite! Continuaţi marşul! Lupta nu a început încă, dar va fi la Bagdad"
. Al-Adnani a promis că insurgenţii suniţi vor ocupa şi oraşele sudice Kerbala şi Najaf, unde există locuri considerate sacre de către musulmanii şiiţi.
Gruparea Stat Islamic în Irak şi Levant a publicat un document ce conţine reguli pe care trebuie să le respecte civilii. Documentul, prezentat de The Washington Post, precizează că toţi musulmanii vor fi trataţi bine, cu excepţia celor care s-au aliat cu opresorii sau care ajută criminalii. Celor care fură sau jefuiesc li se vor amputa membrele, iar oricine recurge la ameninţări sau şantaj va fi aspru pedepsit. Este citat un verset din Coran care afirmă că infractorii pot fi ucişi sau crucificaţi. Comercianţii şi fermierii au primit ordin să micşoreze preţurile bunurilor pe care le vând.  Adversarii politici sau grupările armate nu sunt tolerate şi este implementată legea islamică (sharia). Mormintele şi monumentele funerare nu sunt permise şi vor fi distruse, iar femeilor li se cere să nu iasă afară din casă dacă nu este necesar. Ele trebuie să se acopere, purtând rochii islamice integrale. O femeie din Mosul a fost biciuită, împreună cu soţul sau, pentru că purta doar o basma pe cap şi nu un niqqab, care să-i acopere întregul corp. “Fiţi fericiţi că trăiţi într-un teritoriu islamic”
 conchide documentul. 

Potrivit The Independent, locuitorii oraşelor cucerite au afirmat că insurgenţii bat din uşă în uşă întrebând despre numărul de femei măritate şi nemăritate din fiecare familie. Pe de altă parte, liderii SIIL afirmă că luptătorii au fost avertizaţi să nu-i deranjeze pe localnici, daca aceştia sunt suniti. 
În Bagdad, locuitorii sunt îngrijoraţi de înaintarea SIIL, considerată de Washington drept una dintre cele mai periculoase grupări teroriste din lume. La nord de Bagdad, companiile americane care lucrează pentru guvernul irakian în sectorul apărării şi-au evacuat angajaţii de la baza aeriană din Balad, în provincia Diyala, potrivit Departamentului de Stat.
Probleme grave în armata irakiană
În timp ce ISIS a luat cu asalt Irakul, mulţi soldaţi irakieni şi-au părăsit posturile. Acum se încearcă salvarea armatei cu ajutorul voluntarilor - strategie foarte dificilă. Premierul irakian încearcă să îmbunătăţească imaginea armatei, care a avut serios de suferit.

Armata irakiană a fost intens criticată după ce numeroşi soldaţi au dezertat, predând, practic, insurgenţilor, oraşul Mosul fără luptă. La Tikrit, locul de baştină al lui Saddam Hussein, palatul guvernatorului regional a fost ocupat rapid de insurgenţi. Aparent, situaţia este inexplicabilă ţinând cont de faptul că armata irakiană are, oficial, peste un milion de soldaţi. Împreună cu forţele de poliţie, se ajunge la 1,5 milioane de persoane plătite de guvernul de la Bagdad pentru a siguranţa ţării, care câştigă peste 1000 de dolari pe lună - venit considerat bun. De asemenea, aceste posturi au un statut privilegiat. Aproape fiecare familie din Bagdad are cel puţin un membru angajat în armată sau poliţie. Sunt cei care susţin financiar societatea irakiană, caracterizată, încă, prin nesiguranţa locurilor de muncă şi şomaj ridicat. Cu toate acestea, militarii irakieni au opus o rezistenţă nesemnificativă în faţa insurgenţilor din ISIS. 

Statele Unite ale Americii au alocat aproximativ 25 de miliarde dolari pentru antrenarea noilor militari irakieni, după ce administratorul american Paul Bremer a decis, în 2003, dizolvarea tuturor forţelor de securitate irakiene şi crearea unei armate noi. La retragerea trupelor americane, în 2011, într-un raport intern al Pentagonului se constata, însă, că standardele de pregătire ale armatei irakiene sunt nesatisfăcătoare. De exemplu, se preciza că dotările grănicerilor sunt total necorespunzătoare. Armata irakiană dispune de unităţi speciale anti-tero bine antrenate, dar, majoritar, militarii sunt foarte slab pregătiţi.

Cel mai vulnerabil punct menţionat de raport este incapacitatea armatei irakiene de a se apăra în faţa duşmanilor externi. Nu există apărare anti-aeriană, nici aviaţie militară. Forţele de frontieră se plâng că sunt dotate necorespunzător. Nu au aparatură pentru operaţiuni pe timp de noapte, nu au nici măcar suficiente binocluri. Nu au cum să determine dacă o persoană care trece ilegal graniţa este atentator sinucigaş sau doar un refugiat. Nu există detectoare de explozibil.

Un factor mai important decât pregătirea deficitară şi dotarea insuficientă este moralul trupelor. "Nu lupt pentru Maliki" - este fraza rostită de numeroşi soldaţi în ultimele luni. În plus, kurzii au părăsit, în urmă cu un an, forţele de securitate, după diferendul dintre premierul Nuri al-Maliki din Bagdad şi preşedintele kurzilor, Masoud Barzani din Erbil. Luptătorii kurzi s-au alăturat, apoi, grupării armate kurde Peşmerga. Dincolo de toate acestea, suniţii nu sunt dispuşi să lupte după ce premierul şiit nu a permis accesul suniţilor în poziţii de conducere. 
Arabia Saudită a desfăşurat 30000 de militari la graniţa cu Irakul după ce soldaţii irakieni s-au retras din zonă, a relatat Reuters. Arabia Saudită are o graniţă de 800 de kilometri cu Irakul. Regele Abdullah a ordonat să se ia toate măsurile pentru protejarea ţării împotriva potenţialelor „ameninţări teroriste”
. 
Postul de televiziune Al-Arabiya, cu sediul în Dubai, a informat că trupele saudite au ajuns în zona de frontieră după ce militarii irakieni şi-au abandonat poziţiile lăsând neprotejate graniţele cu Arabia Saudită şi cu Siria. Potrivit Reuters, un ofiţer a declarat, într-o înregistrare video a cărei autenticitate nu a putut fi verificată, că militarii irakieni au primit ordin să se retragă fără justificare. 

Kurzii din Irak îşi cer independenţa 

Sub presiunea înaintării jihadiştilor din Statul Islamic din Irak şi Levant, kurzii fac un pas spre independenţă. Regiunea s-a bucurat, permanent, de  autonomie. Kurzii nu se consideră, însă, reprezentaţi de guvernul condus de premierul şiit Nuri Al-Maliki. 

Cererea de independenţă a apărut într-un moment foarte tensionat pentru Irak. Nu mai este vorba doar de o dorinţă latentă a kurzilor. A fost formulată  limpede atât de premierul din Kurdistan, Nehirvan Barzani, cât şi de preşedintele regiunii, Masud Barzani. "Este foarte greu să ne imaginăm că Irakul mai poate fi cum e în prezent. După cum ne dovedesc realităţile recente, e clar că nu mai putem continua aşa. Este un alt Irak" a afirmat Masud Barzani. Soluţia, a precizat liderul regional, este ca poporul kurd să-şi obţină independenţa. "În ultimii zece ani, am făcut tot ce ne-a stat în putinţă, am făcut toate eforturile ca să construim un Irak nou, democratic. Experimentul, din păcate, nu a avut succesul pe care ar fi trebuit să îl aibă. De aceea, în lumina noilor evenimentelor din Irak, consider că s-a dovedit că poporul kurd are dreptul să îşi poate determina singur viitorul"
. 

Există tensiuni între kurzi şi actualul guvern de la Bagdad. Deşi cancelariile occidentale sperau că luptătorii kurzi din Peshmerga vor sprijini trupele guvernului în lupta contra jihadiştilor, Masud Barzani a subliniat că ajutorul a fost refuzat. 
Kurdistan a iniţiat propriile schimburi comerciale. A început să trimită nave cu ţiţei către Israel, de exemplu, semn că vrea să iasă de sub autoritatea Bagdadului. Fluxul de bani necesar echipării trupelor Peshmerga a apărut. Bănci turceşti au confirmat că aproape 100 de milioane de dolari, venituri din petrol, au intrat în conturile guvernului regional kurd. Situaţia e dorită şi sprijinită - potrivit Forbes -  de Israel şi de Turcia.
În contextul amplificării violenţelor, au apărut temeri legate de perturbări în onorarea contractelor din domeniul petrolier, de către Irak. Cursul petrolului a crescut în Asia. Temându-se de un asalt jihadist împotriva Kirkuk, forțele kurde au acționat pentru a prelua controlul asupra acestui oraș petrolier disputat de ani între regiunea autonomă a Kurdistanului și guvernul central, precum și asupra altor zone aflate în dispută.

 „Criza care ameninţă existenţa ca stat a Irakului”

Diplomaţi occidentali au avertizat, folosind cel mai ferm limbaj, că gravitatea crizei din Irak este atât de mare, încât ar putea face inutile eforturile de detensionare, iar divizarea ţării este iminentă în condiţiile în care jihadiştii încearcă să o împartă în feude religioase, a precizat The Telegraph. Acţiunile grupării Stat Islamic în Irak şi Levant pot forţa grupurile etnice şi religioase să încheie alianţe cu principali jucători, pentru a se proteja. Majoritatea irakienilor sunt şiiţi, iar membrii ISIS sunt suniţi, aşa cum a fost regimul lui Saddam Hussein, însă o a treia etnie, kurzii irakieni, câştigă teren în eforturile lor de a deveni o naţiune independentă. Dacă reuşeşte să realizeze ceea ce urmăreşte - înfiinţarea unui stat compus din părţi aparţinând, în prezent, Irakului şi Siriei - ISIS ar putea transforma zonele sunite într-o bază de unde teroriştii pot plănui atacuri împotriva Occidentului.

În forma actuală, Irakul este al doilea cel mai mare producător de petrol din Organizaţia Statelor Exportatoare de Petrol. „Am mai folosit termenul de criză când vorbeam de Irak, dar de data aceasta situaţia este mult mai serioasă. Nu este nici o îndoială cu privire la criza care ameninţă existenţa ca stat a Irakului“ a declarat un diplomat occidental, cunoscător al Irakului. Potrivit diplomatului, abuzurile comise de forţele de securitate dominate de şiiţii din Irak au dus la „înstrăinarea sistematizată“ a minorităţii sunite. Ca reflex, unii suniţi au ajutat ISIS să preia controlul oraşelor Mosul şi Tikrit. „Organizaţia ISIS nu ar fi putut ajunge aici de una singură“
. Un semn că Occidentul îşi pierde încrederea în guvernul irakian condus de premierul Nouri al-Maliki este limitarea ajutorului acordat de statele occidentale Irakului, pentru a lupta împotriva terorismului, date fiind „îngrijorările privind încălcarea drepturilor omului“
 a afirmat diplomatul.

Kurzii din Irak au un guvern al lor, diferit de cel din Bagdad. Guvernul Regional al Kurzilor (KRG) are propriul Parlament, propriul preşedinte, propria forţă militară. KRG desfăşoară afaceri cu petrol, independente de Bagdad. Printre firmele cu care lucrează se numără Exxon Mobil, Chevron şi Total. Petrolul brut exploatat din zonele irakiene controlate de kurzi ajunge, printr-o conductă petrolieră, în portul turcesc Ceyhan, unde este încărcat pe vapoare şi transportat pe Marea Mediterană. Profitul este depozitat într-o bancă din Turcia. Kurzii susţin că primesc 17%, restul revenindu-i guvernului irakian.

În pofida reducerii preţului ţiţeiului kurd, numărul cumpărătorilor este redus, a precizat The Telegraph. Bagdadul a ameninţat că îi va acţiona în instanţă pe cei care nu cumpără petrol printr-o companie de stat. Guvernul irakian a trecut pe lista neagră câţiva cumpărători de petrol kurd - de exemplu, compania austriacă OMV. Statele Unite s-au opus vânzării de ţiţei kurd, considerând că demersul reprezintă încă un factor care ar putea fracţiona Irakul.

Graniţe din Orientul Mijlociu, în pericol de desfiinţare
Ofensiva de amploare a insurgenţilor, în Irak, zdruncină graniţele din Orientul Mijlociu. Fără prea multă opoziţie din partea armatei irakiene, ISIS a preluat controlul asupra unei părţi importante a ţării. Jihadiştii par să-şi fi consolidat puterea în regiunea predominant sunită din vestul ţării. În plus, controlează părţi importante din estul Siriei, de-a lungul Eufratului. Miliţiile sunite au reuşit să-şi adjudece o importantă porţiune de frontieră cu Siria. Practic, nu mai există graniţă între cele două state, în care autointitulaţii "războinici ai lui Dumnezeu" plănuiesc să înfiinţeze un califat jihadist.
Gruparea jihadistă ISIS a reuşit să controleze singurul punct de trecere a frontierei spre Iordania. Pe acest fundal, în regatul haşemit creşte teama de destabilizare.  Punctul de trecere a frontierei iordaniano-irakiene este un post de control izolat, situat în deşert, care separă Ammanul de Bagdad. Intrările şi ieşirile de oameni şi maşini ar trebui să fie supravegheate, pe lângă iordanieni, de funcţionari ai guvernului central de la Bagdad, dar controlul asupra vămii a fost preluat de o miliţie sunită, aliată a ISIS. Trecerea de la graniţă, situată la 575 km de capitala irakiană Bagdad şi la aproximativ 320 km de capitala iordaniană Amman, a fost închisă, a precizat Reuters. "Oficialii de la graniţă spun ca situaţia nu este normală de nici o parte a frontierei"
 a precizat ministrul iordanian pentru Media şi Comunicare, Mohammad al-Momani. 
La Amman, ştirea modificărilor survenite la graniţa cu Irakul a provocat îngrijorare. Guvernul a plasat trupele de la frontiera cu Irakul în stare de maximă alertă şi a mobilizat unităţi suplimentare în zonă.

Ministrul iordanian de Interne a declarat că ţara sa este "încercuită de extremişti", precizând că ISIS urmăreşte să înfiinţeze un stat islamic în Irak şi în aşa-numita Sirie Mare. „Siria Mare” cuprinde, pe lângă actuala Sirie, şi părţi din Irak, Liban, regiuni extinse ale Palestinei şi Iordaniei. Această intenţie este întărită şi de un film de propagandă postat de ISIS în Internet. Filmul prezintă cinci luptători, despre care se spune că ar proveni din Marea Britanie şi din Australia. "Noi nu cunoaştem graniţe" afirmă unul din luptători. "Am luptat în Siria, peste câteva zile vom lupta în Irak, iar apoi ne vom îndrepta spre Iordania şi Liban. Mereu acolo unde vom fi trimişi de comandantul nostru"
.

ISIS ar putea încerca să destabilizeze Iordania prin atentate teroriste. Nu ar fi prima dată când Iordania ar deveni ţintă pentru terorişti. În anul 2005, trei atentate, în hoteluri de lux, s-au soldat cu moartea a peste 50 de persoane. Atacurile au fost revendicate, ulterior, de gruparea Al-Quaida în Irak, precursoarea ISIS. Liderul grupării era iordanianul Abu Musab al Zarkawi.

Potrivit unor observatori şi analişti politici, situaţia ar putea prefigura dezmembrarea progresivă a Irakului şi a Siriei - sfârşitul acordului "Skyes-Picot", a precizat Deutsche Welle. Împărţirea fostului Imperiu Otoman în mai multe formaţiuni statale, trasată în linii mari de către Mark Skyes şi François Picot - reprezentanţii Marii Britanii şi, respectiv, Franţei - a fost decisă în 1916. Atât ca urmare a acestei înţelegeri, dar şi a altor acorduri semnate după Primul Război Mondial, au apărut actualele state situate între Marea Mediterană şi Tigru. 

Faptul că ţările arabe postcoloniale se caracterizează printr-o statalitate fragilă a fost demonstrat, în urmă cu trei ani, de "Primăvara arabă" - cu precădere în Libia şi Siria. Situaţia din zonă devine şi mai precară din cauza luptei pentru supremaţie între Iran şi Arabia Saudită. Acest conflict, de tip hegemonic, alimentează vechea rivalitate între suniţi şi şiiţi, orice efort în vederea identificării unei soluţii pragmatice fiind, practic, blocat. 
Moscova sprijină Bagdadul în lupta împotriva jihadiştilor


Preşedintele Vladimir Putin l-a asigurat pe premierul irakian, Nouri al-Maliki, că Moscova va susţine Bagdadul în lupta împotriva luptătorilor jihadişti care au ocupat mai multe regiuni şi se îndreaptă către capitală. Nouri al-Maliki l-a informat pe Vladimir Putin în legătură cu paşii pe care îi va face guvernul irakian pentru a combate "grupările teroriste din nordul ţării"
. Premierul irakian a adăugat că insurgenţii sunt un pericol pentru securitatea întregii regiuni.


La rândul sau, Vladimir Putin l-a asigurat pe Nouri al-Maliki de "sprijinul complet al acţiunii guvernului irakian de a elibera rapid teritoriul republicii din mâinile teroriştilor"
 au precizat reprezentanţi ai Kremlinului.
Washingtonul, pregătit să acţioneze în Irak


Preşedintele american, Barack Obama, a declarat că Statele Unite sunt pregătite să acorde sprijin liderilor irakieni pentru redobândirea controlul asupra regiunilor ocupate de jihadişti. În acest sens, SUA vor trimite 300 de consilieri militari în Irak pentru a asista la antrenamente şi pentru a-i sfătui pe liderii irakieni. 
Preşedintele american a subliniat că este şi în interesul Statelor Unite să nu izbucnească un război civil în regiune. "Înainte de toate, liderii irakieni trebuie să se ridice deasupra diferenţelor şi să ajungă împreună la un plan politic pentru viitorul Irakului"
 a afirmat Barack Obama. Liderul de la Casa Albă a declarat ca SUA sunt gata sa acţioneze militar "dacă şi când stabilesc că situaţia de la sol o cere"
. Barack Obama a precizat că, înainte de a lua orice fel de decizie,  se va consulta atât cu Congresul american cât şi cu liderii irakieni. 
Australia trimite soldaţi la Bagdad


Australia trimite un detaşament de soldaţi în Irak pentru securitatea ambasadei sale de la Bagdad. Premierul Tony Abbott a precizat că „în acest moment, cel mai important este să ne asigurăm că oamenii noştri din Bagdad sunt în siguranţă, că avem capacitatea de a-i scoate din ţară în siguranţă, dacă este necesar"
.

O firmă privată de securitate din Dubai a preluat, în 2011, paza ambasadei, iar cei 33 de soldaţi australieni care avuseseră această însărcinare au părăsit ţara. Australia a avut, la un moment dat, 2000 de soldaţi în Irak.

Teheranul, pregătit să apere locurile sfinte şiite din Irak
Preşedintele iranian, Hassan Rohani, a avertizat că Iranul, cu o populaţie majoritar şiita, "va face totul" pentru protejarea locurilor sfinte ale islamului şiit din Irak, în faţa ameninţării jihadistilor din SIIL. "În legătură cu locurile sfinte ale imamilor şiiţi din Irak, avertizăm marile puteri, pe lacheii lor, pe ucigaşii lor şi teroriştii că marele popor iranian va face totul pentru a le proteja"
. 
Aproximativ 5000 de iranieni s-au oferit ca voluntari pentru a apăra locurile sfinte şiite din Irak, în faţa ofensivei SIIL. Apelul a fost lansat de organizaţia "Cartierul general popular al apărătorilor sanctuarelor şiite". "Cei înscrişi sunt organizaţi în unităţi (...) şi, în cazul în care Ghidul suprem, ayatollahul Ali Khamenei, va da ordin, vor merge în Irak pentru a apăra locurile sfinte"
. 
EGIPT: “VICTORIA LUI AL-SISI ÎN ALEGERI CONSACRĂ PUTEREA ARMATEI”

Memento. Egiptul, după înlăturarea lui Hosni Mubarak  

Egiptul, care de trei ani se confruntă cu o criză multiplă, speră în stabilitate după alegerile prezidenţiale din 2014, câştigate de fostul şef al armatei Abdel Fattah el-Sisi.
2011:

- 25 ianuarie: Încep cele 18 zile de manifestaţii massive, în Piaţa Tahrir,  împotriva lui Hosni Mubarak, aflat la putere de 30 de ani;  au existat conffruntări dure cu forţele de ordine, soldate cu peste 800 de morţi;
- 11 februarie: Hosni Mubarak demisionează şi predă puterea armatei, care suspendă Constituţia, dizolvă Parlamentul şi promite o "tranziţie paşnică" spre "o putere civilă aleasă".

- 28 noiembrie: Încep alegerile legislative, câştigate în ianuarie de islamişti, cu precădere de Fraţii Musulmani, mişcare interzisă până atunci în Egipt.

2012 :

- 15 iunie: Dizolvarea Adunării este invalidată de justiţie.

- 24 iunie: Mohamed Morsi, candidatul Fraţilor Musulmani, câştigă alegerile prezidenţiale; este primul preşedinte egiptean civil, islamist şi ales democratic.

- 12 august: Mohamed Morsi îndepărtează armata, încearcă apoi să-şi consolideze atribuţiile dar provoacă o criză politică dublată de confruntări;
- 22 decembrie: Un referendum aprobă o nouă Constituţie apărată de islamişti pe fondul unor manifestaţii rivale sângeroase.

2013:

- 24 ianuarie: Noi valuri de violenţe, soldate cu aproape 60 de morţi într-o săptămână;
- 29 ianuarie: Avertismentul armatei prin vocea generalului Abdel Fattah al-Sisi, ministru al Apărării, împotriva "continuării conflictului între forţele politice";
- 30 iunie: Milioane de manifestanţi cer plecarea lui Mohamed Morsi de la putere;
- 3 iulie: Armata îl destituie şi în arestează pe Morsi, care denunţă o lovitură de stat. Al-Sisi anunţă nominalizarea preşedintelui Consiliului Constituţional, Adly Mansour, ca preşedinte interimar; Constituţia este suspendată;
- 14 august: Aproximativ 700 de susţinători ai lui Morsi sunt ucişi la Cairo, iniţiind o reprimare care avea să se soldeze cu peste 1400 de morţi şi 15000 de arestaţi - printre care aproape toţi membrii marcanţi ai Fraţilor Musulmani;
- 21 august: Eliberarea condiţionată a lui Hosni Mubarak, după 28 de luni de detenţie;
- 23 septembrie: Interzicerea Fraţilor Musulmani, declaraţi, anterior, "organizaţie teroristă"; se multiplică atentatele împotriva forţelor de ordine;
- 24 noiembrie: O lege restrânge dreptul de a manifesta, reprimarea se extinde la mişcările tinerilor, vârful de lance al revoltei din 2011, dintre care cea mai importantă - Mişcarea 6 aprilie - este interzisă după cinci luni.

2014:

- 15 ianuarie: Este aprobată prin referendum o nouă Constituţie care consolidează influenţa armatei în viaţa publică;
- 25 ianuarie: Se împlinesc trei ani de la revoltă, al-Sisi este aclamat în Piaţa Tahrir; au loc ciocniri între forţele de ordine şi cei care se opun armatei, soldate cu 49 de morţi;
- 16 februarie: Atentat împotriva unui autocar cu turişti sud-coreeni la Taba (Sinai), primul împotriva străinilor de la destituirea lui Morsi, soldat cu patru morţi;
- 25 februarie: Ibrahim Mahlab, un oficial al partidului lui Mubarak, este numit premier.

- 24 martie: 529 de susţinători ai lui Morsi sunt condamnaţi la moarte (pentru 492, pedeapsa va fi comutată în închisoare pe viaţă); după o lună, sunt condamnate la moarte alte 683 de persoane, între care liderul Fraţilor Musulmani Mohamed Badie;
- 26 martie: Abdel Fattah al-Sisi îşi oficializează candidatura la prezidenţiale. Hamdeen Sabbahi va fi unicul său rival.

- 3 mai: Debutul campaniei electorale pe fondul unor violenţe sângeroase.
Al-Sisi, de la şef al armatei la preşedinte al Egiptului

Abdel Fattah al-Sisi s-a născut în Cairo, în noiembrie 1954. A absolvit Academia Militară egipteană în 1977, cu o licenţă în ştiinţe militare. A absolvit, de asemenea, UK Joint Services Command and Staff College în 1992, dobândind şi o diplomă de masterat la US Army War College, în Pennsylvania. În timpul lui Hosni Mubarak, a fost ataşat militar în Arabia Saudită. În februarie 2011, după preluarea puterii de către Consiliul militar, al-Sisi a fost numit şef în serviciile secrete egiptene. La jumătatea anului 2011, când era şeful serviciilor de informaţii militare, al-Sisi a justificat testele de virginitate practicate de armată asupra manifestantelor, pentru a dovedi că acestea nu ar fi fost violate. Fostul preşedinte Mohamed Morsi l-a numit şef al armatei şi ministru al Apărării, în august 2012. Numirea sa a alimentat speculaţii privind o posibilă supunere a militarilor faţă de noii islamişti. În ianuarie 2014, al-Sisi s-a ridicat singur la rang de mareşal.  
Abdel Fattah al-Sisi a devenit foarte popular în Egipt după 3 iulie 2013, când a apărut la televiziune pentru a anunţa destituirea preşedintelui egiptean din epocă, islamistul Mohamed Morsi, provenit din rândul confreriei Fraţii Musulmani. În timpul guvernului pe care l-a instalat ulterior şi pe care al-Sisi l-a condus, de  facto, timp de 11 luni, militarii şi poliţiştii au ucis peste 1400 de manifestanţi pro-Morsi şi au încarcerat alţi peste 15000. Mulţi egipteni consideră că Abdel Fattah al-Sisi este bărbatul autoritar de care are nevoie ţara pentru a-şi regăsi stabilitatea şi prosperitatea. 

"Lupta împotriva teroriştilor" din cadrul Fraţilor Musulmani a devenit prioritatea lui Abdel Fattah al-Sisi, cu preţul sacrificării libertăţilor. La trei ani de la o revoltă populară pentru "dreptate socială" şi "demnitate" pentru cetăţeni şi în urma căreia a fost înlăturat de la putere Hosni Mubarak, al-Sisi a susţinut că "a vorbi despre libertăţi" nu trebuie să fie mai important decât "securitatea naţională"
 şi redresarea economiei ruinate.

Pentru a se putea prezenta la alegerile prezidenţiale, Abdel Fattah al-Sisi s-a retras din armată în martie 2014. De asemenea, a renunţat la funcţiile de vicepremier şi ministru al Apărării - portofolii pe care şi le-a acordat în Guvernul interimar pe care l-a instalat la o zi după destituirea lui Mohamed Morsi. Deseori, Abdel Fattah al-Sisi a fost comparat, de susţinătorii săi, cu Gamal Abdel Nasser - militar, la rândul său - preşedintele egiptean devenit, în anii 1950 şi 1960, campionul panarabismului şi nealiniaţilor. Cei doi au în comun faptul că au demarat o represiune sângeroasă împotriva Fraţilor Musulmani. 

Abdel Fattah al-Sisi anunţase că ar putea candida la preşedinţia Egiptului dacă va beneficia de sprijinul armatei. La începutul lunii februarie 2014, armata i-a cerut mareşalului al-Sissi să participe la alegerile prezidenţiale. 
După ce generalul Abdel Fattah el-Sisi a adus la cunoştinţa opiniei publice acest lucru, mii de egipteni au ieşit în stradă pentru a-şi manifesta sprijinul faţă de armată. Numit de egipteni „prinţul Sisi”, Abdel Fattah al-Sisi a fost considerat noul salvator al ţării. "Nu am altă opţiune decât să răspund la apelul poporului egiptean" a declarat Abdel Fattah al-Sissi, preluat  de cotidianul kuwaitian Al-Seyassah. "Apelul poporului a fost auzit peste tot şi nu îl voi respinge" a afirmat, adăugând că vrea să solicite “încrederea poporului prin intermediul unor alegeri libere”
. 

Anterior alegerilor prezidenţiale:

a. Condamnări la moarte şi la detenţie, în masă
Liderul Fraţilor Musulmani din Egipt, Mohamed Badie a fost condamnat la moarte alături de 683 de islamişti, presupuşi susţinători ai preşedintelui destituit, Mohamed Morsi. Un tribunal egiptean a confirmat, ulterior, pedepsele cu moartea împotriva liderului Frăţiei Musulmane şi altor 183 susţinători ai grupării interzise în Egipt. "Din cele 683 de persoane acuzate în acest caz, 183 au fost condamnate la moarte"
 a decis tribunalul penal Minya.  Condamnaţii au făcut parte dintre sutele de persoane găsite vinovate, în aprilie 2014, pentru participare la un atac împotriva unei staţii de poliţie, a precizat CNN. Procesul a fost denunţat de ONU - "este fără precedent în istoria recentă"
.
Un tribunal din Cairo a condamnat, la câte 10 ani de detenţie, 126 de susţinători ai fostului preşedinte islamist Mohamed Morsi. Condamnaţii au fost găsiţi vinovaţi pentru participare la „revoltele” din Kafr el-Sheikh, la nord de Cairo, în 16 august 2013, „agresarea forţelor de ordine” şi apartenenţa la o „organizaţie interzisă”
 - referire la Fraţii Musulmani. Violenţele de la Kafr el-Sheikh au avut loc la două zile după ce poliţia a ucis aproximativ 700 de manifestanţi pro-Morsi la Cairo.

b. Pedeapsă maximă pentru jurnalişti, aduşi la tribunal în cuşcă
Procurorii egipteni au cerut pedeapsa maximă, respectiv între 15 şi 25 de ani de închisoare, pentru fiecare dintre cei 20 de jurnalişti şi angajaţi ai postului Al Jazeera, acuzaţi de a fi sprijinit mişcarea Fraţii Musulmani. Printre acuzaţi se află jurnalistul australian Peter Greste şi cetăţeanul egipteano-canadian Mohamed Fadel Fahmy, aflaţi în detenţie. "Cerem ca instanţa, fără compasiune sau milă, să aplice pedeapsa maximă pentru crimele abominabile pe care le-au comis. A arăta milă unor astfel de oameni înseamnă să aducem întreaga societate în întuneric"
 au afirmat procurorii în faţa tribunalului din Cairo. Dintre cei 20 de inculpaţi, 9 se află în detenţie - ceilalţi sunt judecaţi în lipsă. Acuzaţiile sunt de aderare la un grup terorist, ajutor dat unui grup terorist şi punere în pericol a siguranţei naţionale.

Într-o fază a procesului, trei jurnalişti ai postului Al Jazeera au fost aduşi în cuşti la proces. Este vorba despre Mohamed Fadel Fahmy, ziaristul australian Peter Greste - deţinător al mai multor premii pentru jurnalism - şi producătorul egiptean Baher Mohamed, a precizat news.com.au  "Jurnaliştii nu sunt terorişti" a strigat, din cuşcă, şeful biroului Al Jazeera din Egipt, Mohamed Fahmy. Toţi au pledat nevinovat. Mohamed Fahmy a declarat în faţa instanţei că este jurnalist, provine dintr-o familie conservatoare,  cu tradiţii patriotice, din oraşul Port Said, şi nu şi-ar trăda niciodată ţara.

Apărarea a cerut ca materialele jurnalistice realizate de cei trei să fie analizate de o comisie constituită din experţi recunoscuţi pe plan internaţional. Cererea a fost respinsă de instanţă - care, în plus, nu le-a permis avocaţilor să le pună întrebări martorilor. Autorităţile egiptene au acuzat Al Jazeera că este o platformă media care îl sprijină pe fostul preşedinte Mohamed Morsi. Postul Al Jazeera  a negat, precizând că jurnaliştii şi-au făcut doar datoria.
Justiția egipteană dispusese, în septembrie 2013, închiderea definitivă a filialei și interzicerea postului Al-Jazeera în Egipt și a altor trei televiziuni. Unul dintre cele patru posturi TV cărora li s-a suspendat licența aparține Frăției Musulmane. Studiourile Al Jazeera din Cairo fuseseră închise încă din 3 iulie 2013, imediat după demiterea fostului preşedinte Morsi de către armată. Cu toate acestea, emisiunile postului, transmise din Qatar, puteau fi recepționate în Egipt, prin satelit. Televiziunile cu emisia suspendate au fost acuzate că simpatizează fără rezerve cu Frăția Musulmană și subminează securitatea naţională. 
c. Hosni Mubarak, condamnat la închisoare

Fostul preşedinte egiptean Hosni Mubarak a fost condamnat la trei ani de închisoare - iar cei doi fii ai săi, Gamal şi Alaa, la câte patru ani - pentru deturnare de fonduri publice. Mai exact, este vorba despre deturnarea sumei de 125 milioane de lire egiptene (13,5 milioane euro) din bugetul palatului prezidenţial. 
Hosni Mubarak este, de asemenea, judecat într-un alt proces, fiind acuzat de moartea unor manifestanţi în timpul revoltelor de la începutul anului 2011. Acuzaţia este "complicitate la crimă"
, pentru care riscă închisoarea pe viaţă. 
“SUA nu susţin nici un candidat din Egipt”

Anterior alegerilor prezidenţiale din Egipt, Statele Unite ale Americii au precizat că nu susţin nici un candidat la alegeri prezidenţiale. Fostul şef al armatei, Abdel Fattah al-Sissi, era considerat marele favorit al alegerilor.
"Ştim că mareşalul al-Sissi a demisionat din funcţia de ministru al Apărării şi că s-a declarat candidat la preşedinţie. Statele Unite nu susţin nici o parte şi nici un candidat la alegerile din Egipt" a precizat purtătorul de cuvânt adjunct al Departamentului american de Stat Marie Harf. "Respectăm alegerea poporului egiptean şi anume el trebuie să aleagă direcţia pe care o va lua ţara sa"
 a adăugat ea.
Putin către al-Sissi: “vă doresc să reuşiţi”

În februarie 2014, Vladimir Putin l-a primit la Moscova pe Abdel Fattah al-Sisi si i-a transmis felicitări pentru decizia de a candida la alegerile prezidenţiale din Egipt. „Ştiu că aţi luat decizia să vă depuneţi candidatura pentru preşedinţia Egiptului. Este o decizie responsabilă. În numele meu şi al poporului rus, vă doresc să reuşiţi”
 i-a spus Vladimir Putin mareşalului al-Sisi. 

În replică, Abdel Fattah al-Sisi i-a precizat lui Vladimir Putin că vizita la Moscova oferă un nou început în cadrul cooperării militare şi tehnologice dintre Egipt şi Rusia. Şeful armatei egiptene din epocă,  Abdel Fattah al-Sisi, încerca să negocieze cu Kremlinul un nou acord privind vânzarea de arme în valoare de aproximativ două miliarde de dolari, după ce Statele Unite deciseseră să suspende asistenţa militară oferită regimului de la Cairo în urma înlăturării de la putere a lui Mohammed Morsi.

Replica Statelor Unite nu a întârziat să apară. „Nu cred că Statele Unite sau Vladimir Putin pot să decidă cine va guverna în Egipt. Doar poporul egiptean are acest drept. Nu ţine de competenţa noastră să aprobăm un candidat sau altul pentru alegerile din Egipt”
 a transmis purtătorul de cuvânt al Departamentului de Stat american, Marie Harf.

Washingtonul a menţionat că o posibila apropiere între Moscova şi Egipt nu va afecta relaţiile guvernului de la Cairo cu Statele Unite. „Egiptul este liber să întreţină relaţii cu alte state. Acest fapt nu va avea nici un impact asupra intereselor noastre comune”
 a precizat Departamentul american de Stat. 
Trei zile de alegeri prezidenţiale
Egiptenii au început să voteze în 26 mai 2014 pentru alegerile prezidențiale - programate, iniţial, a se desfăşura pe parcursul a două zile, respectiv 26 şi 27 mai 2014. Fostul comandant al armatei, Abdel Fattah al-Sisi, a avut certitudinea că va câștiga, într-o țară în care se dorea, înainte de toate, o revenire la calm, a comentat AFP. Pe buletinele de vot au figurat două nume: cel al fostului ministru al Apărării, Abdel Fattah el-Sisi șI cel al lui Hamdeen Sabahi, candidat din partea revoluționarilor civili. 
Scrutinul prezidenţial din Egipt a fost prelungit până în seara zilei de 28 mai 2014 "pentru a permite un număr cât mai mare de voturi", potrivit unui comunicat oficial. Numeroşi comentatori şi jurnalişti au subliniat participarea redusă la vot. În 27 mai 2014, secţiile de votare situate în unele cartiere din Cairo erau goale, potrivit AFP. "Numărul votanţilor este de aproximativ 37%"
 a anunţat, într-un comunicat, Abdelaziz Salman, secretarul general al Comisiei Electorale. Comisia a precizat că temperaturile ridicate i-au determinat pe foarte mulţi efipteni să se prezinte la urne doar seara. 
Mareșalul Abdel Fattah al-Sissi, în vârstă de 59 de ani, conducea de facto guvernul interimar instalat după ce fostul președinte egiptean islamist, Mohamed Morsi, a fost destituit și încarcerat. Al-Sissi a devenit popular după ce a declanşat acţiunea în forţă împotriva manifestanților pro-Morsi - în special, împotriva Fraților musulmani. Cei mai mulţi dintre egipteni l-au considerat a fi omul capabil să asigure stabilitatea după cei trei ani de criză economică şi haos care i-au urmat revoltei populare împotriva lui Hosni Moubarak. 

Pentru a justifica destituirea lui Mohamed Morsi, în 3 iulie 2013, armata și mareșalul al-Sisi au invocat milioanele de egipteni care au ieșit în stradă pentru a cere înlăturarea preşedintelui din epocă, acuzat că dorește să acapareze puterea în beneficiul Frăției musulmane și să islamizeze societatea. După 3 iulie 2014, polițiștii și soldații au ucis peste 1400 de manifestanți pro-Morsi, au închis peste 15000 de membri ai Fraților musulmani și alți islamiști. Câteva sute dintre aceştia au fost condamnați la moarte. 

Al-Sisi nu și-a ascuns intențiile, potrivit AFP, știind că încurajează aspirațiile opiniei publice, preocupată de multiplicarea manifestațiilor și atentatelor. A declarat că Egiptul „va fi pregătit pentru o adevărată democraţie doar după 20 sau 25 de ani”. Abdel Fattah al-Sisi a susținut că nu mai este momentul manifestațiilor, dar a stabilității care se va instala doar după înlăturarea „teroriștilor” - cum au fost numiţi în Egipt, în mass media, Frații musulmani, după înlăturarea lui Mohamed Morsi de la putere. Guvernul interimar a decretat Confreria drept „organizație teroristă”, considerând-o responsabilă de atentate în care au pierit, potrivit autorităților, peste 500 de polițiști și soldați în vara anului 2013. Majoritatea atentatelor au fost revendicate de grupările jihadiste Ansar Beit al-Maqdess și Ajnad Misr, care au afirmat că se inspiră din ideologia reţelei Al-Qaida și răsăund cu represalii la reprimarea sângeroasă a islamiștilor. 
Prima zi de alegeri prezidenţiale, marcată printr-o explozie
În prima zi a alegerilor prezidențiale din Egipt, o secţie de votare a fost lovită de o puternică explozie. Potrivit Itar-Tass - care a preluat informaţii din ştirile difuzate de posturile locale de televiziune - în orașul El-Mahalla El-Kubra, situat la 80 km de Cairo, a fost amplasat un dispozitiv exploziv artizanal. Nu s-au înregistrat morţi sau răniţi. 

În aceeaşi zi, un bărbat care a activat în campania electorală a lui al-Sisi a fost împuşcat mortal în cap, de un necunoscut, în apropiere de Cairo. Informaţia a fost furnizată de Alaa Mahmoud, purtătorul de cuvânt al Ministerului de Interne de la Bagdad. Bărbatul aparţinea mişcării politice Tamarod. Mişcarea Tamarod a reponsabilizat, pentru acest incident, Frăţia Musulmană, care a organizat un protest în locul producerii asasinatului, cu puţin timp înainte de incident. Liderul acestei grupări, Abdul Mawgoud Dardery, a criticat alegerile prezidenţiale: „Ceea ce avem acum în Egipt nu e democraţie, ci, mai degrabă, un control al forţelor militare. Asistăm acum la întoarcerea lui Mubarak. Sisi este varianta din 2014 a lui Mubarak, asta este tragedia"
..

Al-Sisi a câştigat prezidenţialele din Egipt cu 97% din voturi 

Mareşalul Abdel-Fattah al-Sisi a câştigat detaşat alegerile prezidenţiale din Egipt obţinând, conform rezultatelor finale, 96,91% din voturi. Al-Sisi a obţinut 23780 de milioane de sufragii de la cei 54 milioane de alegători înscrişi pe liste. Numărătoarea neoficială îl prezenta, anterior, învingător cu un scor de 93,3% din voturile exprimate. 
 Contracandidatul său, liderul stângii, Hamdin Sabbahi, a obţinut 757511 de voturi, ceea ce presupune că a fost votat de 3,09% dintre cei prezenţi la urne.  Comisia electorală din Egipt a anunţat o rată a participării la vot de 47,45%. Înainte de alegeri, al-Sisi anunţa că se aşteaptă la o prezenţă de aproximativ 75% la vot. În discursul televizat pe care l-a susţinut după anunţarea victoriei, al-Sisi i-a îndemnat pe egipteni să acţioneze pentru a restaura "libertatea" şi "justiţia socială"
.
La anunţarea scorului alegerilor, aproape toţi jurnaliştii egipteni reuniţi la Comisia Electorală “au urlat de fericire”. În Piaţa Tahrir, din centrul capitalei Cairo, unde tinerii au manifestat la începutul anului 2011 pentru înlăturarea lui Hosni Mubarak, mii de susţinători ai lui Abdel-Fattah al-Sisi au agitat steaguri egiptene, au cântat şi au dansat în cinstea "eroului" lor. Pe de altă parte, câteva zeci de observatori străini veniţi să asiste la scrutin au apreciat că alegerile nu au fost marcate de fraude, dar şi-au exprimat unele rezerve faţă de caracterul "echitabil" al acestora, în absenţa unei opoziţii credibile. Organizaţiile internaţionale cu activitate în domeniul drepturilor omului, care au denunţat "masacre" asupra manifestanţilor pro-Morsi, încarcerări în masă şi procese nedrepte, au apreciat că alegerile au fost "o farsă"
, iar puterea lui al-Sisi este mai autoritaristă ca a lui Hosni Mubarak. 
Regele Abdallah al Arabiei Saudite - ţară care se numără printre principalii susţinători ai lui al-Sisi - a fost primul şef de stat care a salutat victoria "istorică" a fostului şef al armatei şi a propus organizarea unei conferinţe a donatorilor pentru sprijinirea economiei Egiptului, afectată în cei trei ani de instabilitate politică. Regele Marocului, Mohammed al VI-lea, i-a adresat, de asemenea, un mesaj lui al-Sisi, în care i-a adresat "urările cele mai sincere şi succes deplin"
.

SUA doresc să colaboreze cu noul guvern de la Cairo

Statele Unite şi-au exprimat dorinţa de a colabora cu noul guvern al preşedintelui egiptean Abdel Fattah al-Sisi, încurajându-l să efectueze o reformă în domeniul drepturilor omului, a anunţat Casa Albă într-un comunicat. "Preşedintele a reiterat sprijinul constant al Statelor Unite pentru aspiraţiile politice, economice şi sociale ale poporului egiptean şi pentru respectarea drepturilor universale"
.
Statele Unite au reluat, timid, relaţiile cu Egiptul, un aliat influent în regiune, dar sunt în continuare preocupate de faptul că regimul de la Cairo acţionează împotriva anumitor valori. Acest parteneriat s-a aflat sub semnul întrebării după ce Abdel Fattah al-Sissi l-a înlăturat de la putere pe Mohamed Morsi şi a reprimat manifestaţiile susţinătorilor săi, Fraţii Musulmani. 

În aprilie 2014, oficiali americani au anunţat reluarea unei părţi a ajutorului acordat Egiptului, suspendat anul trecut. Au promis zece elicoptere de tip Apache pentru combaterea terorismului în Sinai. Pe de altă parte, democraţii au blocat, în Congres, un ajutor suplimentar pentru Egipt, în valoare de de 650 milioane de dolari. Restul ajutorului anual oferit Egiptului de Statele Unite, în valoare de 1,5 miliarde de dolari, este îngheţat. 
“Hamas trebuie să recunoască Israelul”

Mişcarea islamistă palestiniană Hamas trebuie să recunoască existenţa Israelului, a afirmat fostul ministru egiptean de Externe şi secretar al Ligii Arabe, Amr Moussa, a cărui ţară este ostilă Hamas. "Hamas trebuie să declare că acceptă iniţiativa arabă de pace din 2002, care formează un plan de normalizare şi de recunoaştere a Israelului, precum şi înfiinţarea unui stat palestinian şi retragerea din teritoriile ocupate"
 a precizat Amr Moussa. 
Iniţiativa arabă de pace a fost lansată în 2002 de către Arabia Saudită - fiind, ulterior, aprobată de Liga Arabă. În baza acesteia, Israelului i s-a propus  normalizarea relaţiilor cu statele arabe în schimbul retragerii sale de pe teritoriile ocupate începând din iunie 1967, crearea unui stat palestinian cu Ierusalimul de Est drept capitală şi o soluţionare "echitabilă şi agreată"
 a problemei refugiaţilor palestinieni. Această iniţiativă a fost reactivată la sfârşitul lunii aprilie 2013, înainte de relansarea negocierilor israelo-palestiniene directe de către secretarul de stat american John Kerry şi Qatar, propunând un "schimb minor de teritorii comparabil şi acceptat de către ambele părţi"
 - israeliană şi palestiniană.

Hamas a respins iniţiativa, în urmă cu un an. Dar, dacă partidul islamist aflat la putere în Fâşia Gaza ar accepta-o, "ar fi un pas major către formularea unei politici palestiniene în conflictul israeliano-palestinian" a subliniat Amr Moussa, preşedintele Comisiei constituţionale egiptene. Amr Moussa este un apropiat al lui Abdel Fattah el-Sisi, câştigătorul alegerile prezidenţiale din Egipt. Întrebat dacă Hamas a devenit "inamicul" Cairo, al-Sisi şi-a îndemnat compatrioţii să nu-şi lase "sentimentele împotriva Hamas să afecteze (...) apărarea cauzei palestiniene"
. 

“Victoria lui Abdel Fattah al-Sisi consacră puterea armatei”
 

Fostul şef al armatei egiptene, Abdel Fattah al-Sisi, a câştigat alegerile prezidenţiale cu 96% din voturile exprimate, un scrutin care consacră puterea armatei după 11 luni de la destituirea islamistului Mohamed Morsi, singurul care nu a provenit din forţele armate. Această victorie nu reprezintă o surpriză într-o ţară în care orice voce disidentă este reprimată, iar opozanţii sunt decimaţi, încarceraţi sau ajung în faţa justiţiei, a precizat AFP într-o analiză de substanţă, a cărei reproducere parţială scuteşte de orice comentariu.
Susţinătorii lui Morsi au fost primele victime ale reprimării implacabile a autorităţilor instalate la putere de către al-Sisi, care s-a soldat cu peste 1400 de morţi şi aproximativ 15000 de arestări. Mişcările tineretului progresist s-au aflat în vizorul forţelor de ordine şi justiţiei, care au interzis principala organizaţie a acestora. După trei ani de la revolta care a condus la înlăturarea de la putere a lui Hosni Mubarak, activiştii pentru drepturile omului au acuzat autorităţile că exercită, începând din iulie 2013, o putere şi mai autoritaristă decât cea lui Hosni  Mubarak. Scorul lui Abdel Fattah al-Sisi - singurul om de forţă capabil să aducă stabilitatea şi să redreseze economia aflată în ruină, în opinia susţinătorilor săi - "ne aduce la o configurare pe care speram să nu o mai vedem după revoluţiile arabe din 2011" a apreciat Karim Bitar, director pentru cercetare la Institutul pentru Relaţii Internaţionale şi Strategice. "Puţini oameni şi-ar fi imaginat, la îndepărtarea lui Mubarak, că, trei ani mai târziu, un mareşal cu ochelari de soare, un nou faraon, va fi ales cu 96%, fără ca măcar să fi prezentat un program sau să fi făcut campanie" a continuat specialistul în Orientul Mijlociu. Un membru al Comisiei electorale a declarat pentru ziarul guvernamental Al-Ahram că "aproximativ" 25 de milioane de alegători s-au prezentat la urne dintre cei 54 de milioane înscrişi pe liste. 

Potrivit unor date neoficiale, colectate de către presa guvernamentală de la 88,6% din secţiile de votare, al-Sisi a obţinut cel puţin 21 milioane de sufragii - în timp ce adversarul său, liderul de stânga Hamdeen Sabbahi, a obţinut între 600000-700000 de voturi. Datele arată că au fost înregistrate cel puţin trei milioane de buletine nule. Un cercetător de la Centrul American Saban, Shadi Hamid, a precizat că "nu avem nici un mijloc să verificăm datele guvernului. Nu există nici o numărătoare paralelă şi nici suficienţi observatori internaţionali". Al-Sisi, care reclamă o susţinere populară masivă, a cerut cel puţin "45 de milioane" de voturi, sperând să depăşească rata prezenţei la urne de 52%, înregistrată în 2012, când candidatul mişcării Fraţii Musulmani, Mohamed Morsi, obţinea funcţia supremă în stat.

Coaliţia pro-Morsi, care a îndemnat la boicotarea votului, şi-a exprimat satisfacţia faţă de faptul că a obţinut "victoria în bătălia cu secţiile de votare goale", considerând că este vorba despre "eşecul loviturii de stat militare" de la 3 iulie 2013. Presa egipteană, care îl susţine pe al-Sisi şi îi critică extrem de dur pe membrii Confreriei, declaraţi "terorişti", s-a lansat într-o adevărată întrecere în a îndemna la vot, într-o ţară obişnuită cu un nivel slab de participare în alegeri. “Mii de susţinători ai lui al-Sisi au cântat şi dansat”, după scrutin, “pe străzile capitalei (…). La lumina focurilor de artificii, ei agitau postere uriaşe ale mareşalului în retragere, identice cu cele care acoperă zidurile în întreaga ţară de când acesta l-a destituit pe Morsi, în 3 iulie 2013”
.
"Presa oficială a contribuit la crearea legendei lui al-Sisi, de om providenţial, dar această campanie media nu a fost suficientă pentru mobilizarea maselor", privându-l de "plebiscitul la care spera" a apreciat AFP. Organizaţia pentru apărarea drepturilor omului Human Rights Watch a subliniat  "atmosfera de reprimare care subminează imparţialitatea acestor alegeri", evocând "miile de arestări ale opozanţilor, islamişti şi laici, care au închis speranţa politică şi au privat scrutinul de orice semnificaţie"
.

VARIA
RUSIA, LA PREŞEDINŢIA CONSILIULUI DE SECURITATE 

Pe fondul blocajului din Siria, Rusia a preluat, pentru a deţine pe parcursul lunii iunie 2014, președinția prin rotație a Consiliului de Securitate al ONU. Potrivit unor experţi citaţi de DPA, deşi funcţia este, în mare parte, ceremonială, Rusia s-ar putea folosi de influenţa pe care o conferă pentru a încetini eforturile de fluidizare a accesului ajutoarelor umanitare în Siria. Unii membri ai Consiliului de Securitate au insistat în sensul unei noi rezoluții privind accesul ajutoarelor umanitare în Siria. Australia, Luxemburg şi Iordania au iniţiat o rezoluţie fermă la adresa Siriei, având ca obiectiv livrarea de ajutoare umanitare transfrontaliere fără o autorizare prealabilă din partea guvernului sirian. Rusia, membru permanent, cu drept de veto, în Consiliul de Securitate al ONU și aliat-cheie al președintelui sirian Bashar al-Assad, ar putea profita de faptul că deține temporar președinţia acestui organism pentru a încetini procesul de adoptare a rezoluţiei, a declarat Richard Gowen, director asociat la Centrul de Cooperare Internaţională al Universităţii din New York. „Nu cred că pot îngropa dezbaterea, dar (...) ceea ce pot face este să lase lucrurile să treneze”
. 

Richard Gowen a subliniat că, în trecut, Rusia a profitat de deţinerea președinţiei Consiliului de Securitate al ONU pentru a-și promova punctele de vedere. Totuși, Moscova nu are pârghiile necesare pentru a bloca total discuţiile. În plus, deţinerea conducerii acestui organism ar putea ajuta Occidentul, întrucât poziţia în Consiliul de Securitate împiedică Rusia să boicoteze reuniunile. Însă deţinerea acestei poziții - care presupune o mai mare vizibilitate, dar și o mai mare vigilență din partea celorlalte state membre - nu influenţează modul în care acționează Rusia în Consiliu, a apreciat Richard Gowan. „Pe parcursul lunii iunie, Rusia va face tot ce-i stă în putinţă pentru a-şi consolida privilegiile în calitate de membru permanent şi nu va face nici un gest către o mai mare transparenţă. Atitudinea va afecta, întrucâtva, reputaţia Rusiei la ONU, dar nu-l va deranja pe ambasadorul Rusiei, Vitali Ciurkin şi, cu siguranţă, nu-l deranjează pe preşedintele Vladimir Putin”
. 
Gary Quinlan, ambasadorul Australiei la ONU, a declarat că ţara sa acţionează în vederea ajungerii la un consens pe tema rezoluţiei. A subliniat că textul este mult mai dur decât cel al rezoluției din februarie 2014, care a condamnat obstrucționarea livrării ajutoarelor umanitare de către regimul sirian. Rezoluţia nu a reuşit să ducă la îmbunătățirea repartizării ajutoarelor umanitare. „Guvernul Siriei are o strategie militară ce vizează în mod direct civilii”
 a avertizat Gary Quinlan, adăugând că aproape 90% din ajutoarele destinate Siriei ajung în zone controlate de guvern.

NOU STAT SEPARATIST, ÎN INDIA
India a aprobat crearea celui de al 29-lea stat, Telangana, un eveniment sărbătorit în sudul ţării, după o campanie separatistă de aproape şase decenii, soldată cu peste 1000 de mprţi. Kalvakuntla Chandrashekar Rao, care a făcut greva foamei pentru a obţine câştig de cauză, a fost instalat în postul de şef al Executivului. Ceremonia de investire a avut loc la Hyderabad, capitala noului stat. „Suntem foarte fericiţi. Au fost o luptă lungă şi un efort colectiv nemaipomenit. După atâtea sacrificii, astăzi, avem Telangana. Este un moment crucial în istoria noastră“
 a declarat M. Kodandaram, activist pentru formarea statului Telangana. 
Noul premier al Indiei, Narendra Modi, l-a felicitat pe Kalvakuntla Chandrashekar Rao şi a promis, printr-un mesaj, "susţinere totală pentru poporul şi Guvernul din Telangana". Precizându-se că "India are un nou stat. Bine aţi venit în Telangana, cel de-al 29-lea stat al nostru. Telangana va consolida marşul nostru către dezvoltare în anii următori", în mesaj se subliniază că "Naşterea Telangana are loc după ani de luptă şi sacrificii pentru numeroase persoane"
. 

Noul stat a fost creat în urma scindării statului Andhra Pradesh. Oraşul Hyderabad, unde se află sediile multor grupuri importante din domeniul tehnologiei de vârf, va rămâne, timp de zece ani, capitala celor două noi state apărute pe harta Indiei.

Campania pentru crearea statului Telangana, situat în una dintre cele mai sărace regiuni ale Indiei, a început în anii 1950. Promotorii săi au denunţat lipsa de atenţie faţă de regiune din partea executivelor locale. Pe de altă parte, elitele şi locuitorii regiunilor de coastă din Andhra Pradesh, mai bogate, s-au opus scindării, temându-se de o destabilizare economică a regiunii. Şeful Executivului statului Andhra Pradesh a demisionat la începutul anului 2014, în semn de protest, înainte de dezbaterea în Parlament a apariţiei noului stat. Dezbaterea a provocat scene violente în Parlament: parlamentarii s-au agresat şi au folosit gaze lacrimogene unii împotriva altora.
Decizia de a crea acest stat a fost considerată, mult timp, de către analişti, o manevră electorală a Partidului Congresului, înfrânt în alegerile legislative, cu scopul de a atrage voturi în sudul ţării. Partidul a obţinut doar două dintre cele 42 de mandate aflate în joc în alegerile legislative la nivelul statului Andhra Pradesh. Opozanţii constituirii statului apreciază că această decizie deschide "cutia Pandorei" revendicărilor separatiste în India.


Începând cu anul 1947, când a fost proclamată independența Indiei, guvernele care s-au succedat la conducerea țării au gestionat cu grijă problema formării de noi state. India este un stat complex, cu sute de limbi, caste și etnii. În prezent, India are 1,2 miliarde de locuitori. 
CRIZĂ MULTIPLĂ ÎN BULGARIA
Bulgaria este zguduită de o dublă criză - politică şi bancară. Guvernul condus de Plamen Oreşarski a fost puternic afectat de eşecul electoral înregistrat la alegerile europene. La toate acestea se adaugă, până la sfârşitul lunii iulie, demisia Cabinetului, proxima dizolvare a Parlamentului şi devansarea alegerilor care vor trebui să se desfăşoare în 5 octombrie 2014. Până atunci, Bulgaria urmează să fie guvernată de un executiv de tranziţie. Potrivit sociologilor şi sondajelor, este foarte probabil ca alegerile să fie câştigate de  opoziţia de centru-dreapta, în frunte cu fostul premier Boiko Borissov.

Pe acest fundal politic s-a produs destabilizarea sistemului bancar din Bulgaria. A intrat în turbulenţă Banca comercială KTB (Corporate Commercial Bank), a patra ca mărime în sistemul bancar bulgăresc, care a trecut vremelnic sub controlul statului. Se clatină şi PIB (First Investment Bank), cea de-a treia bancă din Bulgaria, din care micii depunători, panicaţi, îşi retrag în masă economiile. Marii investitori şi firmele de stat încearcă, la rândul lor, să-şi pună în siguranţă investiţiile şi conturile. 

Sistemul bancar din Bulgaria, victimă a politicii

Analistul politic bulgar Cancio Stoicev a rezumat situaţia precizând că "deşi excelent capitalizat, sistemul bancar bulgăresc a căzut victimă unor malversaţiuni politice obscure, aflate în legătură cu nişte interese economice"
. Deşi Bulgaria, stat membru UE, nu face parte din Zona euro, are  moneda naţională cuplată la euro printr-un consiliu monetar, numit Currency Board. Expertul financiar american Steve Hanke - considerat a fi părintele Currency Board - a afirmat că stabilitatea financiară a Bulgariei nu este în pericol. Dar, fără Currency Board, Bulgaria ar ajunge rapid în situaţia Greciei, a precizat Steve Hanke. Potrivit experţilor financiari, Currency Board dispune de rezerve în valoare de 14 miliarde de euro şi poate reacţiona adecvat la orice panică de pe piaţă. În plus, UE vrea să ajute Bulgaria cu un credit de urgenţă. 

Bulgarii speculează pe marginea legăturilor dintre criza politică şi cea bancară. Potrivit analistului Cancio Stoicev, instabilitatea cronică a Bulgariei este intenţionat creată în vederea menţinerii "sistemului unor dependenţe tenebroase". Potrivit fostului diplomat şi expert Klaus Schrameyer, un bun cunoscător al Bulgariei, foarte puţini din această ţară sunt interesaţi de o stabilizare a situaţiei. "Toţi vor doar să-şi asigure o felie din cozonacul puterii"
. Pe moment, în Bulgaria domneşte haosul, a afirmat Klaus Schrameyer, care a formulat o predicţie pesimistă, estimând că problemele vor continua şi după alegeri, întrucât oligarhii - vechi sau noi - se vor afla la putere.
MASS MEDIA DIN UNGARIA, SUB PRESIUNEA GUVERNULUI
În Ungaria, trusturile de presă vor fi obligate să plătească impozite speciale pentru fondurile obţinute din publicitate. Chiar şi jurnalişti apropiaţi guvernului de la Budapesta consideră că noua lege este mult prea restrictivă. Ecrane de televizor negre, pagini de ziare albe, lipsa de semnal în eter: 130 de posturi private de radio şi TV, ziare, reviste şi portale online au protestat  împotriva legii privind impozitarea suplimentară a fondurilor obţinute din publicitate. Deşi la proteste s-au afiliat şi cele mai importante posturi private apropiate guvernului Viktor Orban, precum HírTV, Lánchíd Rádió şi publicaţia Magyar Nemzet, controversata propunere legislativă a fost adoptată.

Textul prevede impozitarea progresivă şi drastică, suplimentar faţă de taxele plătite de trusturile media. Încasările din publicitate sub 500 de milioane de forinţi (aproximativ 1,6 milioane de euro) nu sunt impozitate. Urmează, însă, un sistem progresiv de impozitare, între 10%-30%. Pentru încasările care depăşesc 50 de miliarde de forinţi (aproximativ 65 milioane de euro) valoarea impozitului este de 40%. 

Impozitul maximal va fi perceput de la posturile private de televiziune de succes - liderul de audienţă fiind RTL. Programul de ştiri al postului, RTL Híradó este echidistant faţă de actorii politici. Lider de piaţă, RTL Klub a avut, anul trecut, un profit de aproximativ 100 milioane de euro. Postul de televiziune, parte a grupului media german Bertelsmann, ar urma să plătească statului 40% din acest profit. Peter Kolosi, directorul de programe al instituţiei, a acuzat guvernul de atentar la libertatea presei. "Acest impozit este un atac inacceptabil la adresa RTL Klub şi a libertăţii presei"
. 
Cel de al doilea post ca importanţă, TV2, a fost vândut la sfârşitul anului trecut de către foştii proprietari ProSiebenSat.1 Media AG, fără detalii privind preţul şi cauzele contractuale, unui acţionariat condus de şeful postului şi de responsabila cu finanţele, cei doi fiind consideraţi apropiaţi de guvernul ungar. TV2 beneficiază de o clauză specială: poate echilibra pierderile cu încasările din publicitate. Posturile independente mai mici - printre care ATV, unicul post de ştiri independent din Ungaria - vor avea, previzibil, dificultăţi financiare .

În Ungaria „nu sunt respectate drepturile fundamentale”
 

Politicienii coaliţiei Fidesz, condusă de Viktor Orbán, vor să înlăture de pe piaţa media "programe dăunătoare", în special cele două posturi comerciale RTL Klub şi TV2 care "provoacă daune sociale importante". Pe cale de consecinţă, impozitul pe publicitate ar trebui considerat drept un "impozit cu rol de igienizare"
. Şeful cancelariei primului ministru, János Lázár, a anunţat că încasările provenite din noul impozit vor fi dirijate către programe din domeniul sănătăţii şi educaţiei.

Mass media din Ungaria consideră că legea este un atac la adresa libertăţii presei. "Este un avertisment către toate segmentele media încă libere din Ungaria" a precizat Csaba Nagy, redactor şef al portalului independent 168ora.hu. "Mesajul ar fi: dacă nu vă purtaţi cum vrem noi, atunci adoptăm (...) o lege care vă aduce pe marginea prăpastiei"
.

Andreas Rudas, şeful pentru Europa Centrală şi de Est din cadrul grupului luxemburghez RTL, a invocat "un atac direct la adresa tuturor mediilor libere şi independente din Ungaria". Acest impozit "şterge practic baza existenţială a puţinelor publicaţii şi posturi încă independente şi profitabile" a subliniat Andreas Rudas. "Ne vom apăra alături de restul presei independente. Nu este posibil ca, în mijlocul Europei, să existe un stat în care nu sunt respectate drepturile fundamentale, precum libertatea presei"
.
„Atac frontal”
 impotriva libertăţii presei 

Segmentele media care susţin guvernul au o poziţie asemănătoare. "Sunt de acord cu ideea de a interveni împotriva presei dăunătoare" a afirmat Ottó Gajdics, redactor-şef al postului conservator naţionalist de dreapta Lánchíd Rádió, "dar impozitul pe publicitate nu face decât să distrugă fabrica şi nu obligă la fabricarea unor produse mai bune." Cotidianul Magyar Nemzet a deplâns "atacul frontal"
 al guvernului împotriva libertăţii presei.

Atmosfera este ilustrată şi de un alt exemplu. Redactorul şef al celui de-al doilea mare portal independent de ştiri "origo.hu", Gergö Sáling, a fost demis. Potrivit opiniei publice, decizia a fost cauzată de dezvăluirile supărătoare privind excursiile de lux ale lui János Lázár, şeful cancelariei primului ministru. În semn de protest, întreaga redacţie şi-a anunţat demisia. Portalul de ştiri este deţinut de Magyar Telekom, companie care aparţine concernului Deutsche Telekom. 
Organizaţii precum "Reporteri fără Frontiere" sau "Freedom House" au declasat, în ultimii ani, Ungaria la capitolul libertatea presei. În momentul de faţă, Ungaria este singurul stat din Europa Centrală în care presa este parţial liberă. Premierul Viktor Orban a precizat că nu face nici un pas înapoi. "Nu este o pedeapsă, ci o măsură corectă. Cel care are venituri mari, plăteşte taxe mai mari. Acest principiu este valabil pentru bănci şi pentru toţi ceilalţi"
 a declarat şeful guvernului maghiar. 

NUMĂRUL FOCARELOR DE CONFLICT ŞI AL REFUGIAŢILOR, 

ÎN CREŞTERE
Numărul refugiaţilor creşte dramatic. În acest sens, Agenţia ONU pentru Refugiaţi (UNCHR) trage un semnal de alarmă. Este un record trist: atât de mulţi refugiaţi nu au mai existat decât după cel de-al Doilea Război Mondial. Înaltul Comisariat al Naţiunilor Unite pentru Refugiaţi arată în raportul "Tendinţele globale în migraţia refugiaţilor" că, la sfârşitul anului 2013, peste 51 de milioane de oameni erau pe drumuri, fugind din calea conflictelor, a terorii, a violenţelor. Peste 33 de milioane dintre aceştia s-au refugiat în interiorul propriei ţări, în vreme ce aproape 17 milioane au trecut graniţele în căutarea unei vieţi mai bune. Peste un milion dintre refugiaţi au cerut azil în diverse ţări ale lumii. "Nu avem de-a face doar cu o tendinţă crescândă, ci cu o adevărată explozie a cifrelor"
 a subliniat Antonio Guterres, Înaltul Comisar ONU pentru Refugiaţi.

Noi focare de conflict, valuri mai mari de refugiaţi
Până în urmă cu câţiva ani, Agenţia ONU pentru Refugiaţi a prezentat cifre relativ constante privind migraţia, în contextul în care cei mai mulţi dintre aceştia provin din zone în care conflictele sunt de durată. Cei mai mulţi refugiaţi provin din ţări precum Somalia, Afganistan şi Congo. După izbuncnirea războiului civil din Siria, în 2011, locuitorii din această ţată au îngroşat  rândurile refugiaţilor, care continuă să crească îngrijorător. În lume apar noi focare de criză, a subliniat Antonio Guterres: "Această tendinţă este susţinută de amplificarea noilor conflicte, în paralel cu menţinerea celor mai vechi. Comunitatea internaţională dispune de puţine instrumente prin care să poată evita sau rezolva conflictele"
. 

Aproape unsprezece milioane de oameni şi-au părăsit casele şi comunităţile în care trăiau doar în 2013, media zilnică ajungând la 30000 de noi refugiaţi. În urmă cu doi ani, media zilnică era de 14000 de noi refugiaţi. Perspectivele pentru anul 2014 sunt descurajatoare: "Prezentăm statisticile pentru anul 2013, dar, dacă luăm în considerare ce s-a întâmplat de atunci, constatăm mai degrabă o înrăutăţire a situaţiei" a menţionat Antonio Guterres. "Viteza cu care apar noi conflicte este evidentă. Observăm că situaţia se înrăutăţeşte, înainte de a constata şi o îmbunătăţire în vreo zonă de criză"
.

Soluţiile politice se lasă aşteptate
Războiul din Siria continuă şi nici în sudul Sudanului sau în Republica Central-Africană nu se poate vorbi de relaxarea crizelor. Cele mai noi evoluţii din Irak, de unde sute de mii de oameni se retrăseseră deja din cauza violenţelor, reprezintă un motiv în plus de îngrijorare.

Agenţia ONU pentru Refugiaţi se confruntă cu cea mai grea perioadă din  istoria de 60 de ani a organizaţiei. Angajaţii agenţiei înregistrează zilnic mii de noi cereri de azil, le pun la dispoziţie acestora cazare temporară, pături, alimente şi medicamente. "Ajutorul umanitar, protecţia refugiaţilor sunt doar o parte din soluţii, dar soluţiile nu ar trebui să rămână doar curative" a apreciat Volker Türk, director pentru protecţia internaţională a refugiaţilor în cadrul UNHCR. "Altfel spus, avem urgent nevoie de iniţiative politice care să soluţioneze conflictele, iniţiative provenite atât din partea responsabililor în cadrul zonelor de criză, dar şi din partea comunităţii internaţionale"
.
În vreme ce soluţiile politice se lasă aşteptate, milioane de refugiaţi aşteaptă în condiţii precare să li se decidă soarta. Cei mai afectaţi de migraţie sunt vecinii statelor din care pleacă refugiaţii. În acest sens sunt de menţionat Pakistanul, Iranul, Libanul, Iordania şi Turcia, unde s-au înregistrat cei mai mulţi refugiaţi. La nivel mondial, 86% dintre refugiaţi sunt găzduiţi de state în curs de dezvoltare. Din acest motiv, Agenţia ONU pentru Refugiaţ a lansat un apel către statele dezvoltate, solicitându-le să dea dovadă de solidaritate şi să asume responsabilitatea integrării celor fugiţi din calea conflictelor. Speranţele au crescut după ce Germania a decis să acorde azil pentru 10000 de refugiaţi din Siria. Modelul ar putea fi urmat şi de alte state industrializate - un pas important în combaterea sărăciei care îi caracterizează pe refugiaţii din întreaga lume, a apreciat Antonio Guterres. "Vizitez refugiaţi din întreaga lume. Nu vă puteţi închipui ce bucurie este să ajungi în Germania, Suedia, SUA sau Canada şi să întâlneşti o familie care trăise înainte într-un lagăr de refugiaţi din Kenia şi care duce acum o viaţă normală, într-o ţară civilizată"
 a afirmat Antonio Guterres.   

Italia, pasibilă de sancţiuni

Comisia Europeană analizează posibilitatea unei acțiuni în justiție contra Italiei, după ce autoritățile de la Roma au omis, sistematic, înregistrarea refugiaților care au ajuns pe teritoriul italian, în speranța că aceștia se vor instala altundeva. Anunţul a fost făcut de comisarul european pentru Afaceri interne, Cecilia Malmstrom. ”Senzaţia noastră este că Italia şi o parte a celorlalte state membre ale Uniunii Europene nu le explică suficient de clar oamenilor care vor să ceară azil că trebuie să li se ia amprentele digitale”
, a declarat Cecilia Malmstrom.
Potrivit publicației Dagens Nyheter, Comisia Europeană are în vedere verificarea eventualei încălcări a Convenției de la Dublin, care le impune solicitanților de azil să formuleze cererea în ţara membră UE pe al cărei teritoriu au intrat. ”Problema este că noi trebuie să fim capabili să demonstrăm că există acţiuni sistematice şi deliberate. Italienii trebuie, evident, să respecte legea, în timp ce noi încercăm să-i ajutăm în contextul în care ei au primit între 40.000-50.000 de persoane într-un interval scurt de timp”
 a menţionat comisarul european pentru Afaceri interne. 

Pe de altă parte, miniştrii europeni de Interne trebuie să precizeze cum intenţionează să răspundă la apelurile Italiei, confruntată cu un aflux de imigranţi. Italia a lansat operaţiunea „Mare Nostrum” în octombrie 2013, la câteva zile după moartea a 366 de imigranţi care au pierit înecaţi în largul insulei Lampedusa. Autorităţile italiene cer o angajare a tuturor statelor membre UE pentru a continua operaţiunea „Mare Nostrum”. ''Vom vedea ce se poate face. Aşteptăm să cunoaştem exact cerinţele autorităţilor italiene pentru a discuta despre acestea”
 a precizat comisarul european.
Amnesty International: vieţile imigranţilor, periclitate de “fortăreaţa”
 UE
Uniunea Europeană se transformă ”în fortăreaţă”, punând în pericol vieţile imigranților care fug din zone de conflict, a precizat Amnesty International, care a avansat cifra de 23.000 de morţi în decursul a 15 ani. ”Politicile UE în materie de imigraţie şi practicile de control la frontiere îi împiedică pe refugiaţi să acceadă la procedura de azil în Europa şi pun în pericol vieţile tuturor persoanelor care întreprind călătorii din ce în ce mai periculoase”
 arată, în raportul său, organizația pentru apărarea drepturilor omului.
În faţa unor dificultăţi crescânde de a ajunge în Europa pe căi terestre, refugiaţii aleg din ce în ce mai des rute maritime, mai periculoase, către Grecia șI Italia. Astfel, sute de persoane mor în fiecare an, subliniază Amnesty International. De la începutul anului 2014 “peste 200 de persoane” și-au pierdut viața pe Marea Mediterană. ”Alte câteva sute sunt date dispărute şi este posibil ca şi ele să fi murit”. După anul 2000, cel puţin 23000 de persoane au murit, potrivit estimărilor Amnesty International. ”Responsabilitatea pentru moartea celor care încearcă să ajungă în UE este colectivă”, afirmă oficialii organizaţiei. Potrivit Amnesty International, ”aproape jumătate din persoanele care încearcă să ajungă ilegal pe teritoriul UE fug de situaţii conflictuale din ţări precum Siria, Afganistan, Eritreea sau Somalia”
. 

În perioada 2007-2013, Uniunea Europeană a alocat peste 1,8 miliarde de euro protecţiei frontierelor sale externe, dar numai 700 milioane de euro au fost destinaţi ameliorării situaţiei solicitanţilor de azil şi refugiaţilor pe teritoriul UE, afirmă organizaţia pentru apărarea drepturilor omului. Cei care reușesc să ajungă la frontierele europene riscă să fie imediat respinși. Amnesty International a înregistrat cazuri de respingere rapidă a unor imigranți de Bulgaria și Grecia, unde această practică este ”foarte răspândită”
, încălcându-se dreptul la azil. 
JUNKER: NU ADERĂRII AUTOMATE A CATALONIEI LA UE
Jean-Claude Juncker s-a văzut forțat de împrejurări să se pronunțe asupra unei probleme recunoscută drept incomodă - referendumul pentru independența Cataloniei. Răspunsul său către un eurodeputat catalan din partea ERC (Stânga Republicană Catalană) a fost că un stat "nu devine membru al UE trimiţând o scrisoare", scrie cotidianul El Pais. 
"Scoţia şi Catalonia vor organiza referendumuri. Au motive diferite, însă aceeaşi legitimitate democratică. Cum aţi reacţiona în faţa acestora?"
 l-a întrebat deputatul Josep Maria Terricabras pe Jean-Claude Juncker în cadrul unei reuniuni cu grupul parlamentar al Verzilor din legislativul european. 

"Întrebarea dumneavoastră este foarte concretă, însă răspunsul meu nu va fi la fel" a afirmat, iniţial, Jean-Claude Juncker. Subliniind că are un "mare respect pentru exprimările democratice ale teritoriilor europene", a atras, în același timp, atenția asupra faptului că „nu va avea nici aroganţa, nici nebunia de a intra în chestiuni legate de integritatea teritorială, pe care trebuie să le rezolve Spania şi Marea Britanie, state care sunt cele care trebuie să dea răspunsurile"
. 

Deputatul catalan a insistat asupra întrebării. Pe cale de consecinţă, Jean-Claude Juncker a precizat clar că nu sprijină strategia urmată de partidele catalane adepte ale secesionismului: un stat "nu devine membru al UE trimiţând o scrisoare"
. Jean-Claude Juncker s-a referit la scrisoarea adresată, în ianuarie 2014, de șeful Executivului catalan, Artur Mas, liderilor statelor membre UE și președintelui CE, José Manuel Durao Barroso. Pe această cale, Artur Mas solicita sprijin pentru referendumul programat în data de 9 noiembrie 2014 și declarat ilegal de guvernul central de la Madrid - a precizat El Pais. 
Jean-Claude Juncker a mai adoptat, anterior, această poziție, bazată pe respectarea oricărui proces democratic desfăşurat în baza Constituției Spaniei. Poziţia oficială a Comisiei, aminteşte El Pais, este că, în cazul unei secesiuni, Catalonia va ieşi automat din UE. Pentru a devenui membră UE s-ar impune să solicite aderarea, cu care să fie de acord toate statele Uniunii.  
MIŞCĂRI ŞI MUTAŢII FINANCIARE LA NIVEL MONDIAL

BRICS intră în concurenţă cu Banca Mondială şi FMI
Brazilia, Rusia, India, China, şi Africa de Sud (BRICS), vor să înfiinţeze o Bancă alternativă şi un Fond alternativ la Bănca Mondială şi, respectiv, la Fondul Monetar Internaţional, pe care le acuză că favorizează Statele Unite ale Americii şi ţările membre UE. În cazul ”Noii Bănci de Dezvoltare” - considerată rivala Băncii Mondiale - „toţi membrii BRICS sunt de acord asupra detaliilor cu o singură excepţie: în ce oraş va fi sediul principal”
 a afirmat ministrul rus de Finanţe, Anton Siluanov. Două opţiuni sunt luate acum în considerare, Shanghai şi New Delhi, a precizat Anton Siluanov. Rusia nu a făcut presiuni să aducă Banca în Moscova, dar va căuta să obţină posturi din management în schimb. 
Fiecare membru BRICS va contribui cu 1,4 miliarde de euro la fondurile Băncii în următorii şapte ani, organizaţia având un capital maxim de 73 de miliarde de euro. Potrivit declaraţiilor, Banca va finanţa, în mare parte, proiecte de infrastructură. Celelalte ţări vor putea participa după ce noua bancă se va deschide pentru împrumuturi, în 2016, a anunţat ministrul rus de Finanţe.

Banca BRICS va fi, pentru început, un mic rival al Băncii Mondiale - care are un capital de 163 de miliarde de euro. Se consideră ca fiind un element important faptul că va marca o distanţare de sistemul financiar internaţional dominat de Statele Unite ale Americii şi de Uniunea Europeană. 
Anton Siluanov a confirmat, de asemenea, planurile pentru un alt proiect BRICS: alternativa la Fondul Monetar Internaţional, ce va fi organizată ca un fond comun între cele cinci ţări BRICS. ”Am ajuns la un acord în această privinţă, în condiţiile actuale ale instabilităţii capitalului, este important ca ţările noastre să aibă acest tampon aşa numit ”mini-FMI” - o organizaţie financiară care ar putea să reacţioneze rapid la crizele de capital, oferind lichidităţi într-o monedă majoră, probabil dolarul american”
 a afirmat Anton Siluanov. Fondul va fi disponibil în 2015 şi va necesita ca fiecare ţară participantă să depună la capital o proporţie egală cu cea pe care o va putea extrage. Excepţie vor face China - cel mai mare contribuitor - şi Africa de Sud  -cel mai mic contributor - care vor putea extrage jumătate şi, respectiv, dublul contribuţiilor depuse.

Franţa susţine ideea ”echilibrării” monedelor mondiale

Guvernul francez vrea să se desprindă de moneda de rezervă mondială, dolarul american, după ce BNP Paribas, cea mai mare bancă a ţării, a fost penalizată cu o amendă de 9 milioane dolari şi o interdicţie timp de un an la comerţul în dolari. Sancţiunea a fost dată de SUA după ce Parisul a declarat că va continua vânzarea unor fregate către Rusia, în pofida creşterii tensiunilor geopolitice. Michel Saping, ministrul francez de Finanţe, a cerut o ”echilibrare” a monedelor folosite în tranzacţiile globale, subliniind că situaţia BNP Paribas ar trebui ”să ne facă să realizăm necesitatea de a folosi o varietate de monede”. ”De exemplu, atunci când vindem avioane, noi europenii ne vindem nouă înşine în dolari. Este necesar? Eu nu cred. Cred că o echilibrare este posibilă şi necesară, nu doar în privinţa monedei euro, dar, de asemenea, pentru monedele mari ale ţărilor emergente, care reprezintă tot mai mult din comerţul global”
 a precizat ministrul francez în timpul unei conferinţe. Michel Saping intenţionează să crească importanţa monedei euro în comerţul internaţional. 

BNP Paribas a fost penalizată oficial pentru tranzacţii suspecte în valoare de 30 de miliarde USD cu mai multe ţări plasate sub sancţiunile SUA, precum Iran, Sudan şi Cuba, ceea ce este ilegal conform legislaţiei americane. Începând cu 1 ianuarie 2015, banca nu va putea să efectueze tranzacţii în dolari timp un an. Guvernul francez consideră amenda şi interdicţia ca fiind nerezonabile şi incorecte, întrucât blochează BNP Paribas să efectueze tranzacţii în dolari americani. Aproximativ 90% din toate tranzacţiile de pe piaţa mondială de schimb valutar folosesc dolarul american, volumul acestora ajungând, zilnic, la 5 trilioane de dolari.

Liderii alianţei anti-dolar, Rusia şi China, au început să se „de-dolarizeze” activ, folosind yuanul, rubla şi alte monezi asiatice în tranzacţiile bilaterale, provocând, astfel, slăbirea monedei de rezervă. Dolarul domină piaţa petrolului şi a gazului, sistem pe care Rusia şi China speră să-l fragilizeze, întrucât acordă un avantaj deosebit marii finanţe din SUA. După acordurile încheiate cu partenerii ruşi la Forumul Economic de la Sankt Petersburg, Christophe de Margerie, directorul Total - cea mai mare companie petrolieră franceză - a început să susţină activ demersurile Rusiei, precizând că pot fi folosite şi alte monede în comerţul cu petrol, chiar dacă dolarul va fi folosit în continuare pentru stabilirea preţurilor de referinţă. „Preţul barilului de petrol este exprimat în dolari” a precizat Christophe de Margerie. „O rafinărie poate lua acel preţ şi, folosind rata de schimb euro-dolar din orice zi, să facă plata în euro”
. Statele Unite şi ţările OPEC au comercializat petrolul doar în dolari americani din 1971.  
Acţiunilor de „de-dolarizare” li s-au alăturat mai mulţi aliaţi tradiţionali ai Statelor Unite, precum Germania şi Marea Britanie, care au semnat acorduri comerciale bilaterale ce stipulează excluderea dolarului în cadrul tranzacţiilor bilaterale cu ţări precum Rusia şi China. Pe lângă ţările europene, mai multe ţări asiatice - precum Japonia, Filipine sau Malaezia - precum şi India, Africa de Sud şi Brazilia din cadrul grupului economic BRICS au început să participe activ la înlocuirea tranzacţiilor în dolari. 

Marea Britanie, alături de Rusia şi China, pentru „de-dolarizare” 

După ce Rusia şi China au semnat o serie de acorduri bilaterale ce includ utilizarea rublei şi a yuanului în cadrul comerţului bilateral şi după ce Gazprom Neft a renegociat contractele cu 90% dintre clienţii săi astfel încât plăţile să se efectueze în monede alternative, Marea Britanie a semnat un contract cu China pentru demararea comerţului direct, folosind doar lira sterlină şi yuanul. Sistemul de Schimb pentru Comerţ Extern al Chinei (CFETS) a confirmat că lira şi yuanul vor fi schimbate direct, fără să se mai folosească dolarul american drept monedă intermediară. ”Măsura va promova comerţul bilateral şi investiţiile dintre China şi Regatul Unit şi va facilita folosirea monedelor naţionale în acordurile comerciale trans-frontaliere”
 a precizat CFETS.

Marea Britanie se străduieşte să facă din Londra un portal al Europei, pe lângă Frankfurt şi Paris, pentru comerţul în yuani. Planurile Moscovei şi ale Beijingului de a folosi monedele naţionale, excluzând dolarul, au fost anunţate, în luna mai, de preşedintele rus Vladimir Putin, în cadrul discursului la Forumul Economic Mondial desfăşurat la Sankt Petersburg.

”Moartea banilor” şi colapsul sistemului monetar global

Lumea va întâmpina în viitorul apropiat un colaps al sistemului monetar internaţional, a afirmat expertul financiar James Rickards. Dorinţa Chinei şi a Rusiei de a înlătura statutul dolarului american de monedă globală de rezervă este un semnal ale unei ”tot mai inevitabile” crize. ”China are trei trilioane de dolari, însă cumpără aur cât mai rapid. China este îngrijorată că Statele Unite ar putea să devalorizeze dolarul prin inflaţie aşa că încearcă să se acopere prin aur în cazul în care dolarul va cădea. Deci, aurul se va ridica”
 a declarat Rickards. Potrivit lui James Rickards, previziunea este susţinută de o declaraţie a preşedintelui rus, Vladimir Putin, în timpul Forumului Economic Internaţional desfăşurat la Sankt Petersburg. ”Putin spune că vedem o zonă economică eurasiatică ce include Europa Estică, Asia Centrală şi Rusia. Rubla nu este în nici un fel pregătită să fie o monedă de rezervă globală, dar ar putea fi o monedă de rezervă regională”
.

Preţul aurului a crescut cu peste 3%, în timp ce lipsa de determinare a Sistemului Federal de Rezervă a SUA (Fed) de a creşte dobânzile şi tensiunile din Orientul Mijlocul au generat sporirea investiţiilor în aur. Preţul argintului a crescut cu 5%. Preţul platinei şi preţul paladiumului au crescut, de asemenea. Creşterea redusă prevăzută de Fed, pentru Statele Unite în 2014 şi tensiunile geopolitice constante din Irak şi Ucraina au sporit interesul investitorilor pentru aur, au apreciat analiştii.

Volumul lui James Rickards privind căderea dolarului a apărut sub titlul  ”Moartea Banilor”. Autorul se arată surprins că evenimentele se desfăşoară mai rapid decât s-ar fi putut presupune. ”Ritmul evenimentelor este mai rapid decât mă aşteptam. În aceste condiţii, unele din aceste consecinţe catastrofale ar putea surveni mai repede decât am crezut”
.

În mai 2014, China şi Rusia au semnat un acord istoric în valoare de 400 de miliarde USD, în baza căruia economiei dezvoltate rapid a Chinei i se va furniza gazul natural necesar timp de 30 de ani. Experţii spun că acesta ar putea fi catalizatorul detronării dolarul din poziţia sa de monedă mondială de rezervă.

Autorul volumului precizează că ţări puternice, precum Rusia, China, Iran şi India nu se bazează pe Statele Unite, şi ar beneficia de pe urma unei economii slăbite a SUA. Pe cale de consecinţă, încearcă să se rupă de standardul dolarului, motiv pentru care prăbuşirea simultană ”pare să fie tot mai inevitabilă”. ”Greşelile au fost comise. Instabilitatea este deja în sistem. Trebuie doar să aşteptăm ca un catalizator, pe care eu îl numesc fulgul de zăpadă, să înceapă o avalanşă”
 a apreciat James Rickards.

Există trei factori internaţionali care presează dolarul - Rusia, China şi Arabia Saudită. ”Încă din anii 1970, Arabia Saudită a fost liderul conceptului numit petrodolar. Înseamnă că, practic, Arabia Saudită şi, prin extensie, OPEC, exprimă preţul petrolului în dolari, aşa că piaţa mondială este în dolari”. Rusia este un exportator major de resurse naturale, în dolari. „Însă Moscova se implică acum într-un război financiar cu Statele Unite date fiind problemele din Crimeea şi Ucraina”. Ameninţările la adresa dolarului sunt ”omniprezente” precizează autorul. Statele Unite pot plăti datoria de 17 trilioane USD doar prin inflaţie - putând, astfel, îndepărta celelalte ţări de dolar - în timp ce sporirea rezervelor de aur ale Rusiei şi Chinei prevesteşte schimbarea către un nou activ de rezervă. ”Data viitoare când vom avea o criză mondială de lichidităţi, aceasta va depăşi abilitatea Băncilor centrale de a o rezolva. Fondul Monetar Internaţional va trebui să salveze situaţia printând SDR-uri” - respectiv, active de rezervă internaţională create de FMI în 1969 pentru a suplimenta rezervele oficiale ale ţărilor membre. „Până atunci, vom vedea că SDR-ul devine o nouă monedă de rezervă mondială”
 a precizat James Rickards. 

FLASH. OPINII DE PRESĂ
Ascensiunea partidelor de extremă dreapta - seism politic

Presa europeană se află sub şocul "seismului politic" pe care îl reprezintă ascensiunea partidelor eurofobe la alegerile europene şi în special cea a Frontului Naţional, devenit "primul partid din Franţa". "Seism politic" - a afirmat Frankfurter Allgemeine Zeitung. Cotidianul german se referă, cu precădere, la triumful Frontului Naţional în Franţa. "Aceasta va avea consecinţe importante. Sloganul “gata cu Europa” ar trebui luat în serios"
.

Cel mai citit ziar din Germania, Bild, s-a referit, de asemenea, la existenţa unui "şoc electoral în Franţa". "Pentru preşedintele Hollande este o derută", a apreciat Die Welt, subliniind, de asemenea, seismul politic. “Din cauza acestei catastrofe electorale, preşedintele francez François Hollande, învins, este şi mai slăbit. Ar urma să fie şi mai dificil pentru el să demareze reformele necesare"
.

"Cutremur în Franţa", scrie cotidianul italian La Repubblica. "Şoc în Franţa", scrie şi Corriere della Sera. "Extrema dreaptă invadează Franţa", scrie El Mundo.
"Victoria Frontului Naţional rămâne un şoc care va zgudui Franţa şi Europa întreagă" scrie Libération. "Unda de şoc creată de partidul lui Marine Le Pen depăşeşte cu mult frontierele naţionale". "Este o ameninţare reală pentru ideea europeană"
.

"FN se impune (...) ca primul partid din Franţa" afirmă Le Figaro. "Pentru Marine Le Pen este o victorie personală" întrucât "a reuşit să încarneze un nou stil, să doboare primul obstacol în calea Frontului Naţional, diabolizarea lui"
.

"Doamna Le Pen conduce marşul extremei drepte în Europa" subliniază cotidianul britanic The Daily Mail,. Din perspective publicaţiei  Financial Times, Frontul Naţional se află "în fruntea unui cutremur populist".

The Times insistă asupra triumfului formaţiunii britanice UKIP - Partidul pentru Independenţa Marii Britanii - eurofob şi populist. "UKIP jubilează în timp ce Europa virează către dreapta" afirmă cotidianul, vâzând în această situaţie o "umilinţă"
 pentru premierul britanic David Cameron.

Ascensiunea unor partide de extrema-dreapta şi populiste la alegerile pentru Parlamentul European este „surprinzătoare şi regretabilă”
 a subliniat cancelarul german Angela Merkel.
"Cel mai puţin europenist Parlament European"
 din istorie.

Partidele tradiţionale au fost puternic sancţionate, precizează cotidianul spaniol El Pais. Pe de altă parte, El Mundo subliniază "deruta" principalelor două formaţiuni spaniole - Partidul Popular, aflat la putere din 2011, şi Partidul Socialist, principala forţă de opoziţie.
La Repubblica subliniază că „Europa iese rănită din aceste alegeri”. Ar fi ca şi cum „o bună parte a Europei se dezice de ea însăşi”
. În reacţie, pro-europenii, precizează El Mundo, „n-au voie să ignore succesul euroscepticilor, ci sunt obligaţi să-i convingă pe oameni că pot transpune politici sociale şi economice în favoarea Europei”
. 
Este "cea mai grea înfrângere din democraţia" după moartea lui Franco, în 1975, afirmă cotidianul La Vanguardia.

Cotidianul austriac Kurier apreciază că, totuşi, "oboseala în cadrul dreptei" apărută în Europa a fost "mai puţin spectaculoasă decât se anunţase". Cotidianul subliniază, între altele, dezamăgirea partidului SNS, care nu va avea europarlamentari, în Slovacia vecină. SNS este unul dintre partidele pe care conta extrema dreapta europeană pentru a-şi constitui un grup la Strasbourg.

Ziarul berlinez Die Welt le cere responsabililor europeni să evite capcana cecităţii şi autismului pe care o întinde ispita politicienilor din marile partide de a reacţiona la succesele populiştilor prin marginalizare. 

Nu mai puţin alarmantă e participarea scăzută la vot, pe care Pravo din Cehia o consideră consecinţa unui refuz al cetăţenilor de a apăra democraţia parlamentară. În consecinţă, verdictul ziarului e clar: „pierde democraţia”
. Pierde între altele pentru că în timpul alegerilor europene Bruxelles-ul s-a văzut zguduit de un multiplu asasinat de bună seamă antisemit, soldat cu moartea a patru oameni, împuşcaţi în incinta Muzeului evreiesc de la Bruxelles. Or, după cum constată Osnabrücker Zeitung, „e o ruşine că, la aproximativ 70 de ani de la prăbuşirea nazismului şi de la sfârşitul Holocaustului, instituţiile evreieşti trebuie în continuare păzite straşnic (...) iar antisemitismul creşte în Europa”. Cotidianul german lansează întrebarea „Omenirea nu învaţă, oare, niciodată, nimic?”
. 
Landeszeitung îşi exprimă dispreţul faţă de generatorii „zguduiturilor acestui scrutin european”, în speţă faţă de „forţele radicale, de pildă, din Marea Britanie care „urăsc UE”. Sau „faţă de extremiştii de dreapta din Franţa, cu obiectivele lor cum nu se poate mai joase, precum reducerea numărului de străini, închiderea frontierelor, lichidarea monedei euro, a Uniunii Europene”. Ziarul admite că ponderea crescută a acestor forţe, în noul Parlament European, provoacă „un dureros recul al ideii casei comune, europene, paşnice şi democratice”
.

Frankfurter Allgemeine Zeitung evidenţiază că, dacă se face abstracţie de alegerile italiene, unde cetăţenii l-au susţinut pe tânărul şi, încă, neerodatul lor premier, Renzi, votul europenilor a avut un sens antiguvernamental, de protest împotriva celor aflaţi la putere. Dincolo de acest sens protestatar, mesajul electoratului este, însă - potrivit ziarului - mai complex, întrucât au repurtat succese formaţiuni situate la extremele spectrului politic care, de stânga ori dreapta fiind, urmăresc un curs eurocritic din motive şi cu obiective parţial opuse. Unele ar dori desfiinţarea UE, altele adâncirea ei astfel încât ţările prospere să preia datoriile celor sărace şi să le îmbogăţească. În consecinţă, potrivit cotidianului german, nu se va schimba nimic, atâta vreme cât opoziţia faţă de elita de la cârmă nu se va putea coagula. Populismul conjunctural nu a dat şi nu putea da roadele scontate, după cum reiese din Westdeutsche Zeitung. Porivit ziarului, „dacă un partid îl copiază pe altul, alegătorii preferă originalul”
.
La Stockholm, Svenska Dagbladet afirmă că, „după şase ani de criză, Europa s-a rupt”, iar cetăţenii au mari îndoieli că UE le poate garanta securitatea şi stabilitatea”. Pe cale de consecinţă, ziarul suedez îi cere Uniunii Europene „să recâştige încrederea cetăţenilor săi”
.
Bătălia pentru preşedinţia Consiliului Europei

Rezultatele alegerilor pentru Parlamentul Europei au alimentat o dispută care ar putea duce la modificarea din temelii a Uniunii Europene. În cauză este, în primul rând, alegerea viitorului preşedinte al Comisiei Europene. Marea Britanie a avertizat Germania şi restul Uniunii că insistenţa asupra numirii lui Jean-Claude Juncker în această funcţie ar putea duce la ieşirea Regatului Unit din UE. Deşi Juncker e conservator, social-democraţii germani i-au cerut la rândul lor creştin-democratei Angela Merkel, partenera lor din alianţa guvernamentală de la Berlin, să nu renunţe la susţinerea luxemburghezului pentru funcţia de Preşedinte al Comisiei Europene.

 „Ameninţarea cu ieşirea Londrei din UE în cazul numirii lui Juncker în fruntea Comisiei conţine exploziv” a precizat Osnabrücker Zeitung, subliniind că Parlamentul „are doar dreptul de a-l alege pe succesorul lui Barroso, nicidecum de a-l numi”. Acest privilegiu revine şefilor de stat şi de guvern din Consiliul European, „iar Cameron stăruie să se respecte acest drept”. Juncker e considerat reprezentantul acelei eurocraţii militând pentru întărirea prerogativelor Bruxelles-ului, împotriva căreia s-au manifestat mulţi cetăţeni când au votat partide populiste, eurosceptice sau eurocritice. Rezerve împotriva lui Juncker se manifestă în Ungaria dar şi „în ţări precum Franţa, sau Italia. Parisul ar vrea numirea unui francez la vârful Comisiei. Prin urmare, dacă Juncker devine totuşi preşedinte al Comisiei Europa va trebui să se plătească pentru această ascensiune un preţ piperat”
. 

Jean-Claude Juncker s-a confruntat, ca reprezentant al PPE, cu social-democratul german Martin Schulz, exponentul socialiştilor, în campania electorală pentru alegerile europene. Amândoi au fost prezentaţi drept candidaţi de vârf la funcţia executivă supremă. Iar „Juncker a câştigat” precizează Die Welt. Potrivit ziarului berlinez, a nu-l susţine acum pe Jean-Claude Juncker „înseamnă a deposeda de putere Parlamentul European în chiar sesiunea sa de constituire”. Dar „dacă Juncker nu e candidatul potrivit? Merkel ar fi trebuit să-şi pună această întrebare înainte de a-l accepta”
 în calitate de candidat la vârf al Partidului Popular European, apreciază Die Welt. 

În această dezbatere, apar şi trimiteri la carenţele democratice ale construcţiei europene. Süddeutsche Zeitung menţionează că „Europa e de fapt o gigantică maşinărie a consensului, care în situaţia ivirii unor îndoieli, a dat, până în prezent, câştig de cauză celor ezitanţi”. În plus „Europa e, în egală măsură, un conglomerat de state naţionale, dar şi o entitate sui generis cu o jumătate de parlament”. În cadrul acestei entităţi „nu s-a prevăzut  până acum ca Parlamentul să deţină suveranitatea în desemnarea demnitarilor de la conducerea Uniunii Europene”. Pe cale de consecinţă, alcătuirea Comisiei, care „nu este un guvern, ci un for administrativ al statelor naţionale” este „de competenţa liderilor acestor ţări şi nu privilegiul forului legislativ de la Strasbourg”. Este posibil „să se dorească modificarea acestei stări de lucruri, dar, în acest caz, se atentează la construcţia instituţională a Uniunii Europene”
. 
BCE: minim istoric la dobânda de referinţă

Publicaţia portugheză Diario de Noticias analizează decizia luată de Banca Centrală Europeană de micşorare a dobânzii de referinţă, fapt nu lipsit de riscuri. "BCE a decis să reducă din nou dobânda de referinţă, de această dată la un nivel minim istoric, 0,15%. Pentru băncile care vor să depună bani la BCE, dobânzile vor fi în viitor chiar şi negative. Bancherii din Frankfurt vor astfel să stimuleze creşterea economică, altfel anemică, din zona euro. Rămâne de văzut dacă aceste manevre vor da roade în lunile care urmează, respectiv în ce măsură 'banii ieftini' vor determina companiile să investească din nou mai mult, ceea ce ar face posibil revirimentul economic în Europa"
. 

Die Welt scoate în evidenţă, în actualul context economic, rolul deosebit al preşedintelui Băncii Centrale Europene, Mario Draghi, pe care îl asemănă cu Bismarck. "Draghi a devenit cea mai importantă persoană din zona euro. De la înălţimea poziţiei sale ar putea încerca să realizeze ceva nou. Dacă planurile sale ar fi fructuoase, am avea reuşita secolului". Se atrage, însă, atenţia că "atâta vreme cât Statele Unite şi Japonia rămân fidele unei politici de tip zero la sută dobândă, BCE nu poate rămâne aproape deloc pasivă"
.

Decizia Băncii Centrale Europene este comentată şi de Süddeutsche Zeitung, care cataloghează măsurile luate de Draghi drept "drastice", fiind destinate băncilor, nicidecum populaţiei. "În pofida măsurilor drastice pe care le-a luat BCE, riscurile cresc, lucru uşor sesizabil la burse. Pe de altă parte, scăderea dobânzii de referinţă va prelungi, pentru mulţi ani, perioada dobânzii scăzute. Nu puţini specialişti atrag atenţia că o atare mişcare va duce la o rapidă devalorizare a imobilelor. Draghi insistă însă că măsurile gândite de BCE sunt pentru bănci, nu pentru populaţie"
.
„Ucraina şi-a câştigat bătălia cu ea însăşi”
 prin  alegeri
În fine, spaţii ample se dedică în continuare Ucrainei postelectorale. Frankfurter Rundschau nu are multe cuvinte de laudă pentru „oligarhul” Petro Poroşenko, „reprezentantul elitei care a distrus ori blocat Ucraina”. El nu ar putea fi „un combatant credibil contra oligarhiei, cum şi l-ar fi dorit mulţi pe Euromaidan” apreciază cotidianul german. Publicaţia concede că rezultatul scrutinului a fost, totuşi, mult mai bun „decât se putea îndrăzni să se nădăjduiască”, întrucât „după toate acele ştiri rele, rezultatul alegerilor prezidenţiale ucrainene s-a ivit o rază de lumină la orizont, de vreme ce miza scrutinului era ca ţara aflată în buza războiului civil să-şi recapete o conducere capabilă de acţiune. Iar cetăţenii i-au dăruit-o. S-au prezentat în număr mare la urne şi au ales un om de centru, un om al compromisului.”
 

Neue Osnabrücker Zeitung consideră că „se înmulţesc", în urma scrutinului ucrainean, "motivele de speranţă“. Cu atât mai mult cu cât “observatorii OSCE au calificat alegerea lui Poroşenko drept legitimă. Iar ruşii şi-au semnalizat apetenţa pentru un dialog”
. În speranţa unei calmări a situaţiei, unii comentatori solicită ca Occidentul să susţină eforturile noului preşedinte. Misiunea acestuia presupune nu doar normalizarea situaţiei şi pacificarea estului ţării dar şi combaterea corupţiei şi depăşirea problemelor economice. 


Prin votul lor masiv în favoarea noului lor preşedinte, Petro Poroşenko.„Ucraina a câştigat”, a precizat, în consens cu mulţi alţi analişti, ziarul polonez Rzeczpospolita. "Important e ce va întreprinde acum noul preşdinte. Important e dacă Moscova îl va recunoaşte pe noul şef al statului. Dar, înainte de orice, ştim că (...) Ucraina şi-a câştigat bătălia cu ea însăşi” după săptămâni „de incredibil de brutală presiune la care a fost supus statul ucrainean, atacat deschis şi mascat de vecinul său mult mai mare, arogant şi agresiv”. Cu toate acestea, „Ucraina a reuşit să pregătească alegeri şi să le asigure derularea pe cea mai mare parte a teritoroiului ei”
. 

Victoria lui Poroşenko e atât de solidă, încât nici măcar Moscova nu va  putea contesta legitimitatea noului lider, nu-l va putea demoniza, consideră Gazeta Wyborcza şi „nu-l va putea califica drept şef al unei junte”. Nici măcar „cu rea-voinţă maximă”
, după cum mai afirmă ziarul de la Varşovia. 

Există şi comentarii care preiau, în cazul Ucrainei, punctul de vedere al  Moscovei. Dresdener Nachrichten precizează că „regele ciocolatei trece drept moderat doar în raport cu metodele bestiale ale altor oligarhi”, dar este doar „un pilon al vechiului sistem”. Ziarul acreditează ideea că, de fapt,  „mişcarea de pe Maidan”, care ar fi învins cu ajutorul „fasciştilor” de la Svoboda şi a „unor oligarhi oportunişti”. Cotidianul consideră că legitimitatea noului preşedinte ucrainean este discutabilă în urma "blocajului alegerilor"
 din estul ţării. 
Les Echos a subliniat afirmaţia preşedintelui ucrainean, după alegerile din 25 mai, respectiv că este „deschis unui dialog” legat de rezolvarea crizei din Ucraina. Publicaţia a evocat „discuţii inedite” între Moscova şi Kiev care ar putea avea ca efect un „acord de încetare a focului”
. Le Figaro a menţionat „deschiderea tactică” a liderului de la Kremlin, care afișează o atitudine mai moderată. Le Monde a precizat că unitatea Ucrainei şi deschiderea către Europa sunt priorităţile preşedintelui Petro Porosenko. „Nu vom accepta niciodată ocuparea Crimeei de către Rusia” a declarat preşedintele american Barack Obama, preluat de Le Point. Publicaţia franceză comentează că Barack Obama “pare să aibă cea mai fermă atitudine, de până acum”
 față de Vladimir Putin.  Pe de altă parte, La Croix atrage atenţia asupra faptului că, în pofida intenţiilor Kievului, violenţele au continuat în estul Ucrainei. Problema energiei se află, de asemenea, în atenţia presei. Potrivit The Guardian, alimentarea cu gaze a Ucrainei şi a Europei ar putea fi periclitată în lipsa unei soluţii, convenabile pentru Rusia, privind datoriile Ucrainei.

„Cel mai puternic instrument al UE - extinderea”

Cotidianul german Die Welt citează declaraţia comisarului european pentru extindere și politică de vecinătate, Stefan Füle, care şi-a manifestat convingerea că Moldova, Ucraina şi Georgia trebuie să facă parte din Uniunea Europeană. Ziarul berlinez precizează că "după înfiinţarea Uniunii Economice Euroasiatice, comisarul Füle s-a pronunţat pentru includerea în UE, cu drepturi depline, a Ucrainei, dar şi a Moldovei şi Georgiei". În context, citându-l pe demnitarul european, publicaţia germană scrie că "dacă se doreşte în mod serios transformarea ţărilor din estul Europei, atunci trebuie folosit cel mai puternic instrument pe care UE îl are la îndemână - extinderea"
.
Cotidianul austriac Der Standard subliniază situaţia incertă a Moldovei şi îl citează pe premierul de la Chişinău, potrivit căruia "Moldova nu poate fi o ţară neutră după modelul Elveţiei". Pe cale de consecinţă "Moldova, ţară cu un guvern puternic orientat către România şi UE, doreşte să fie salvată astfel încât să nu ajungă o a doua Ucraină. Moldova a înţeles repede şi că actuala situaţie reprezintă o oportunitate pentru ea"
.

Legat de Ucraina, Neue Zürcher Zeitung preia afirmaţiile generalului german din cadrul NATO, Hans-Lothar Domröse. Potrivit opiniei acestuia, comportamentul Moscovei are rolul unui ceas deşteptător pentru Alianţa Nord-Atlantică. În context, Hans-Lothar Domröse a afirmat că "NATO a subestimat dezvoltarea forţelor armate ruseşti". Generalul şi-a exprimat îndoiala cu privire la o eventuală agresiune a Rusiei împotriva NATO. "Cel mai probabil, Rusia va încerca să creeze o atmosferă de nelinişte în zonele de interes major pentru Moscova". A adăugat că intimidarea nucleară a jucat întotdeauna un rol major în politica de intimidare a Alianţei. "Nu este vorba doar despre a avea la dispoziţie asemenea mijloace, ci şi de a transmite disponibilitatea fermă de a le folosi, dacă eşti atacat"
.
Vedomosti afirmă că, dincolo de jocul imagologic, partenerii europeni nu vor putea aloca fonduri foarte mari în domeniul apărării. "Politicienii europeni sunt dependenţi de alegătorii lor. Nu pot tăia peste noapte banii destinaţi sistemelor sociale sau infrastructurii pentru a-i redirecţiona către echipamente militare"
 a apreciat publicaţia rusă.
Ideea este susţinuta – extinsa la spaţiul euro-atlantic – şi de publicaţia elveţiană Tages-Anzeige. "Ucraina se află (...) la estul promisiunilor lui Obama". Este menţionat, în context, că "guvernul din Kiev nu se poate baza defel pe o susţinere militară similară celei care i-a fost promisă Poloniei"
.
Ziarul liatuanian Lietuvos Rytas subliniază necesitatea garanţiilor de securitate ale NATO în ţările baltice. "Cu cât Moscova face mai mult scandal (...), cu atât mai mare devine nevoia noastră de garanţii de securitate din partea Alianţei Nord-Atlantice. Desigur că această dorinţă este mai pronunţată în Lituania decât, de pildă, în Germania sau Franţa, dat fiind faptul că la noi ameninţarea se simte mult mai acut. NATO a transmis însă un important mesaj Moscovei, care, dacă se atinge de vreunul dintre statele baltice, intră într-o confruntare cu cea mai mare putere militară din lume"
.  

Ucraina: între federalizare şi descentralizare

The New York Times consideră că "Preşedintele Putin trebuie tras la răspundere pentru influenţa sa asupra separatiştilor din estul Ucrainei. (...) Nimeni nu îşi doreşte un nou război rece sau ceva asemănător. Însă Putin trebuie să ştie că încercările lui de destabilizare a Ucrainei nu vor rămâne fără urmări". Potrivit publicaţiei new-yorkeze, administraţia americană a pregătit sancţiuni împotriva Rusiei, care vizeaza industriile financiară, energetică şi de apărare, însă se confruntă cu rezistenţa din partea europenilor care doresc să evite o confruntare mai dură, din punct de vedere economic, cu Moscova, care le-ar afecta interesele.

The Washington Post subliniază că "Moscovei i s-a cerut (...) să sisteze livrarea de armament separatiştilor, în caz contrar Rusia riscând să fie din nou sancţionată. Fără îndoială, Putin va verifica noile ameninţări occidentale extrem de atent. Preşedintele rus nu a renunţat încă la strategia lui de destabilizare a Ucrainei. Şi de ce ar face-o, de vreme ce Occidentul priveşte neputincios?".

Potrivit Forbes, perspectivele pentru pace în Ucraina nu sunt previzibile. Planul lui Poroşenko şi replica lui Putin - "este important ca armistiţiul să deschidă calea dialogului între toate părţile implicate pentru a găsi soluţii acceptabile pentru toate părţile"
 - arată că părţile sunt mai îndepărtate ca oricând. Desi Putin a salutat armistiţiul pentru care face demersuri de când Kievul a început operaţiunea anti-teroristă din estul ţării, respige unele elemente centrale ale planului de pace. În primul rând, în viziunea lui Putin, Ucraina trebuie să includă în negocieri şi liderii civili şi militari ai Republicilor Populare Donetk şi Luhansk. Ucraina îi consideră pe aceştia terorişti, iar Porosenko doreşte ca  invitaţii la negocieri să fie aleşi legal sau lideri ai organizaţiilor civice. În al doilea rând, Putin insistă ca negocierile să vizeze "federalizarea", nu "descentralizarea". Modelul Putin este aplicat deja în Osetia de Sud şi Transnistria. În al treilea rând, planul lui Porosenko priveste spre vest, iar Putin vrea ca Ucraina să privească spre est. Strategia lui Vladimir Putin în perioada următoare este previzibilă, a precizat Forbes. 

Președintele rus Vladimir Putin a apreciat că planul de pace elaborat de omologul său ucrainean Petro Poroșenko nu trebuie să aibă "un caracter ultimativ" pentru insurgenții proruși și că va fi "neviabil" și "nerealist" în lipsa unui dialog. "Planul de pace al domnului Poroşenko nu poate avea un caracter de ultimatum pentru insurgenţi. Planul propus, dacă nu este urmat de efecte concrete în vederea începerii unui dialog, nu va fi nici viabil, nici realist"
 a declarat Vladimir Putin.

Nimeni nu vrea un nou „război rece” în Europa, a declarat secretarul general al NATO, Anders Fogh Rasmussen. ”Nu dorim noi linii de demarcaţie pe continentul nostru. Nimeni nu vrea să înceapă un nou război rece” a subliniat Anders Fogh Rasmussen, referindu-se la divergenţele dintre Rusia şi Occident legate de situaţia din Ucraina. A adăugat că actuala situaţie ”ameninţă securitatea şi pacea ocţinute după căderea Zidului Berlinului” şi a făcut apel la Rusia „să reflecteze mai profund la poziţia sa” pentru a putea începe procesul de restabilire a încrederii. „Toate măsurile pe care noi le-am luat sunt defensive, adecvate şi pe deplin în conformitate cu obligaţiile noastre internaţionale”
.

Alegeri din Egipt „ţară propice schimbărilor multe şi dese”
 
Süddeutsche Zeitung s-a oprit asupra alegerilor prezidenţiale din Egipt,  subliniind, absenteismul major care a marcat scrutinul. "La o a doua privire trebuie spus că alegerile au fost o reuşită. Neobişnuite din punct de vedere al organizării, cu rezultat previzibil, însă deloc lipsite de elemente pozitive. Rezultatul nu reprezintă însă un cec în alb oferit lui Abdel Fattah al-Sisi. Numai 24 din 54 de milioane de egipteni au mers la vot, iar în fiefurile islamiste, precum Fajum sau Minia, unde un judecător a condamnat recent la moarte sute de membri ai Frăţiei Musulmane, participarea a fost de numai 30%, respectiv 35%"
. Ziarul se întreabă însă dacă noul lider egiptean va încerca să câştige şi încredere a două treimi din populaţie, şi cum ar putea face acest lucru în contextul în care "o împăcare cu islamiştii a fost exclusă din start, un lucru fără mare importanţă într-o ţară propice pentru schimbări multe şi dese pe scena politică". Apoi, „interesant va fi de văzut reacţia Occidentului. Practic, Germania a boicotat diplomatic Egiptul după îndepărtarea lui Mursi, primul preşedinte egiptean liber ales, susţinut de armată”. Acum, „un preşedinte care a obţinut 96% din voturi - fie el legitimat doar de un sfert din populaţie - va fi imposibil de ignorat”
.

Scorul mareşalului în retragere "duce la o configurare pe care speram să nu o mai vedem după revoluţiile arabe din 2011" a afirmat Karim Bitar, director pentru cercetare la Institutul pentru Relaţii Internaţionale şi Strategice. Preluat de AFP. "Puţini oameni şi-ar fi imaginat, la îndepărtarea lui Mubarak, că, trei ani mai târziu, un mareşal cu ochelari de soare, un nou faraon, va fi ales cu 96%, fără ca măcar să fi prezentat un program sau să fi făcut campanie"
. Organizaţia pentru apărarea drepturilor omului Human Rights Watch a subliniat "atmosfera de reprimare, de natură să submineze imparţialitatea acestor alegeri", evocând "miile de arestări ale opozanţilor, islamişti şi laici, care au închis speranţa politică şi au privat scrutinul de orice semnificaţie"
.
Irakul şi pericolul califatului 


Die Welt comentează ideea grupării islamiste ISIS de creare a unui califat în Irak. Potrivit opiniei ziarului berlinez "trebuie să admitem că fanaticii grupării nu sunt deloc proşti. În oarecare măsură, ei reuşesc să confere o amploare internaţională luptei pe care o duc. Prin modificarea numelui grupării în 'Statul Islamic', "misiunea cea sfântă" a militanţilor ei trece dincolo de graniţele Irakului şi Siriei, cuprinzând de acum întreaga lume arabo-islamică, din Maroc până în Indonezia". Cotidianul consideră că "mulţi musulmani, chiar şi cei care se consideră moderaţi, vor susţine jihadul purtat de auto-proclamaţii califi în speranţa că islamul va recăpăta importanţă şi amploare. Desigur, strategii de PR ai ISIS ascund oribilele lor fapte sub preş. ISIS devine o nouă Al-Qaida, doar că mult mai înfiorătoare şi periculoasă"
.


Gazeta Wyborcza se întreabă dacă ISIS va continua să rămână o grupare unită, capabilă să satisfacă toate aşteptările susţinătorilor. "Până în clipa de faţă, partenerii din interiorul ISIS par a fi uniţi de duşmanul comun. Însă, nu toţi sunt adepţii existenţei unui califat medieval, fără alcool, tutun şi femei. Jihadişti nu îşi vor putea consolida influenţa în oraşele ocupate, decât dacă vor rămâne uniţi, lucru pe care încă nu-l poate garanta nimeni. Un atac asupra Bagdadului este, deocamdată, improbabil, dată fiind rezistenţa de care s-ar lovi militanţii ISIS. N-ar fi însă exclusă o ofensivă în Siria"
.

Le Républicain Lorrain subliniază pericolul forţei de atracţie exercitată de jihadişti. "Deşi efectele practice ale apariţiei califatului ar fi într-o regiune limitată care cuprinde parţial Irakul şi parţial Siria, mesajul este, totuşi, extrem de puternic. Asemenea succese (...) asigură foştilor fraţi din Al-Qaida şefia la cârma islamismului. Astfel, ei devin un adevărat magnet pentru alţi şi alţi jihadişti"
.

Der Spiegel atrage deja atenţia că avansul ISIS în Irak şi consolidarea influenţei acesteia sunt privite cu scepticism de către unii lideri spirituali musulmani. "Din multe părţi ale lumii, lideri musulmani transmit că niciun credincios nu este obligat să promită loialitate auto-proclamatului califat Abu Bakr al-Baghdadi. Mai mult, nu puţini dintre aceşti lideri spirituali consideră că ISIS este, de fapt, o grupare non-islamică, de vreme ce ia în calcul inclusiv moartea altor musulmani"
.
The Independent consideră că ar fi inoportun să se trimită militari şi orice ajutor financiar sau militar pentru guvernul de la Bagdad, care i-ar putea alimenta pe terorişti. În acelaşi ton, The Times consideră în context: "Ar avea sens ca SUA să treacă la măsuri militare pentru a stopa avansarea luptătorilor ISIS, în ciuda opoziţiei, larg răspândită în societate, faţă de primejdia de a fi atrase din nou într-o intervenţie armată. În niciun caz însă occidentul nu trebuie să coopereze cu Iranul la combaterea islamiştilor sunniţi. Situaţia este şi aşa destul de complicată, iar Republica Islamică nu trebuie să fie transformată într-un aliat regional”
. Din Amsterdam, De Volkskrant  îi cere administraţiei Obama să-şi clarifice politica faţă de Irak.
Le Monde a apreciat că disputele între ştiiţi şi sunniţi nu sunt neapărat de natură religioasă, dar mai degrabă de natură politică. Este vorba despre un conflict între două modele, între două tendinţe geopolitice. Potrivit Le Monde, pentru a înţelege situaţia actuală din Irak trebuie amintită intervenţia americană în Irak din 2003. Sunniţii, care reprezentau doar o treime din populaţie, dar deţineau puterea sub Saddam Hussein, au fost îndepărtaţi din zona decizională. Marginalizaţi, aceştia s-au ridicat împotriva regimului şiit - fie prin manifestaţii, fie prin acţiuni violente. Mai multe triburi sunnite s-au aliat cu jihadiştii Statului islamic din Irak şi Levant, a căror influenţă este în creştere. Obiectivul este instaurarea unui califat unic în Irak şi Siria.
Premierul irakian a avertizat că proclamamarea unui stat islamic de către grupul extremist Statul Islamic în Irak şi Levant, în teritoriile ocupate din Siria şi Irak, reprezintă o ameninţare foarte gravă la adresa siguranţei din întreaga regiune. Şeful guvernului de la Bagdad a precizat că intenţia SIIL, de creare a unui califat, este "un mesaj clar ce vizează toate ţările vecine şi transmite că ele pot fi închise într-un cerc al nesiguranţei", subliniind că "nimeni din Irak sau din ţările vecine nu se mai poate salva în faţa extremiştilor"
.

În vizorul Scotland-Yard

Potrivit The Guardian, Scotland Yard intenţionează să-l interogheze pe Rupert Murdoch, patronul trustului de presă News Corporation în legătură cu interceptările telefonice practicate între 2000 şi 2006 de ziarul pe care îl deţinea. S-a estimat că Rupert Murdoch, care deţine, în continuare, cel mai vândut cotidian tabloid britanic, „The Sun”, ar putea pierde până la un miliard de lire sterline din cauza acestui scandal. Mișcarea Scotland Yard apare după ce Andy Coulson, fostul redactor-şef al cotidianului News of the World a fost găsit vinovat în acest dosar. 
Premierul britanic, David Cameron, şi-a cerut scuze public pentru a-l fi angajat, în trecut, ca şef al comunicaţiilor, pe Andy Coulson, găsit vinovat de conspiraţie în vederea spargerii unor mesagerii vocale. Fostul editor al duminicalului londonez News of the World a fost găsit vinovat de faptul că în perioada 2000–2006 a fost implicat în spargerea mesageriei vocale a numeroase persoane publice şi private. Andy Coulson a devenit șeful departamentului de presă al lui David Cameron în 2007, când acesta era lider al Partidului Conservator, aflat în opoziție. A fost numit șef al comunicațiilor la Cabinetul premierului când David Cameron a preluat funcția de șef al Guvernului după alegerile din 2010, dar a fost nevoit să demisioneze în 2011, când acuzațiile de implicare în scandalul spargerii mesageriei vocale a căpătat proporții. În același an, Rupert Murdoch, liderul trustului de presă News International, proprietar al lui News of the World, a decis din cauza scandalului închiderea duminicalului, care funcționa de 168 de ani și care la acea vreme avea cel mai mare tiraj pentru o publicație din Marea Britanie. liderul Partidului Laburist de Opoziție, Ed Miliband, a declarat că premierul Cameron a adus "un infractor în inima Downing Street", reședința șefului Guvernului. Ed Miliband a subliniat că premierul trebuie să ofere mai mult decât scuze și că "datorează ţării o explicaţie"
.

